ЖЧ-2018. Хайр Россия, хайр "CA", кўришгунча Қатар-2022 / CHAMPIONAT.asia\n11:02Olamsport: Енгил атлетикачимиз Осиё чемпиони, россиялик тадбиркор "Формула-1" жамоасини сотиб олмоқчи 0 10:54ОЧЛдаги кураш ҳақида карикатура 8 10:24Милнер: "Ҳаётимда биринчи марта "Манчестер Юнайтед"га мухлислик қиламан" 12 10:16"Барселона" қайдномани эълон қилди 7 09:25“Ювентус” Иско ва Кроосни сотиб олиш вариантини кўриб чиқмоқда 5 09:05Рияд Маҳрез “Сити”даги ҳолатидан мамнун эмас, у жамоада кетмоқчи 5 08:50“Тоттенхэм” ярим ҳимоячиси қанча муддатга сафдан чиққанлиги маълум бўлди 1 08:35“Челси”—“Бёрнли”. Хадсон-Одои жароҳат олди 2 08:15Анчелотти: “Наполи” мотивацияни йўқотди” 2 08:08Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 1 07:57Давид Луиз: “Бёрнли” антифутбол ўйнади” 4 07:40Канте жорий мавсум АПЛда сермаҳсул ўйин кўрсатмоқда 0 07:26Эден Азар АПЛнинг жорий мавсумдаги энг яхши ассистентига айланиб олди 1 02:37Исроил, Баҳодир ва бугун рингга кўтариладиган бошқа боксчиларимиз рўйхати 1 02:19"Челси" - "Бёрнли" 2:2 3\nЖЧ-2018. Хайр Россия, хайр "CA", кўришгунча Қатар-2022\nТеглар : ЖЧ-2018Мухлислар\nБарча ОАВ вакиллари ва футбол мухлисларининг ягона орзуси Жаҳон чемпионати ўйинларини бориб кўриш, десам ҳеч ким эътироз билдирмаса керак.\nРоссияда бўлиб ўтган жаҳон чемпионатига “Бунёдкор” клубининг етакчи мухлислари билан бирга автомобилда борганимиз ҳақида кўп бор хабар берган эдик. Бир неча кун олдин тонг саҳарда Россиядан юртимизга эсон-омон қайтиб келдик.\nБир ойча аввал “Бунёдкор” клубининг етакчи мухлислари билан Россияда бўлиб ўтган Жаҳон чемпионатини томоша қилиш ва мундиал ҳавосидан баҳра олиш учун рус диёрига автомобилда бориб ўйинларни кузатиб қайтдик. Менинг футболдаги ягона орзум амалга ошганидан бахтиёрман. Биринчи маротаба Жаҳон чемпионати ҳавосидан баҳра олиб юртимизга қайтиб келдим.\nБиз Тошкентдан Россияга бориш учун Қозоғистон орқали йўлга чиқдик. Манзилимизга эсон-омон етиб олиш учун ҳолдан тойганимизда меҳмонхонага жойлашиб, у ерда ҳордиқ чиқариб, эртаси куни яна йўлга тушдик. Дастлаб Қозоғистоннинг Актобе шаҳрида бир кеча тунашга қарор қилдик ва эртасига Россиянинг Оренбург шаҳрига етиб бордик. Ушбу шаҳарда ҳам бир кеча кун тунаганиимиздан сўнг, тонг саҳарда Самара шаҳрига томон йўлга отландик. Кун қораймасидан Россиянинг Самара шаҳрига етиб бордик. Ушбу шаҳарга кириб келишимиз билан Жаҳон чемпионати муҳитига кириб қолганингизни сезмай қоласиз. Бир ҳафтага яқин вақт ичида биз Самара шаҳрида бўлдик. Россияда бўлиб ўтаётган Жаҳон чемпионатидаги дастлабки томоша қилган ўйинимиз “H” гуруҳидан ўрин олган Сенегал – Колумбия терма жамоалари ўртасидаги учрашуви бўлди.\nУшбу ўйинда “Космос-Арена” трибуналари колумбиялик мухлислар билан тўлиб тошди. Сенегалдан келган мухлислар эса уларга нисбатан камроқ эди. Шундай бўлсада, Африка қитъасидан келган футбол мухлислари ҳам улардан қолишмаслигини амалда исботлаб қўйди. Сенегаллик ишқибозлар ўз суюклиларини тинмай қўллаб-қувватлаб туришди. Бўлиб ўтган ушбу баҳсдан сўнг сенегаллик мухлислар терма жамоасининг мағлубиятини ва мундиалдаги ўз юришини гуруҳ босқичидаёқ тўхтатишганини ҳазм қила олишмади. Сенегаллик ишқибозлар ушбу мағлубиятдан сўнг кўз ёшларини тийиб тура олишмади. Бу шунчаки дахшат! Иккала терма жамоа мухлислари стадиондан ташқарига чиқишганидан сўнг сенегаллик мухлислар колумбияликларни ғалаба билан табриклашди, колумбияликлар эса сенегаллик ишқибозларга таскин беришди. Бу мухлислик маданияти уларда биринчи ўринда туришидан далолат бериб турарди.\n"FIFA FAN FEST SAMARA"\nБиз Самарадаги “Космос-Арена”да яна бир учрашувни стадиондан туриб томоша қилишга муваффақ бўлдик. Жаҳон чемпионатининг нимчорак финал босқичидан ўрин олган Бразилия – Мексика терма жамоалари ўртасидаги учрашувни кузатдик. Ушбу ўйин фаолиятимдаги унутилмас воқеа бўлди. Сабаби, дунё юлдузлари тўп тепадиган Бразилия терма жамоасини бир неча метр узоқ масофадан кўришнинг ўзи инсонга қувонч бағишлайди.\nСамара шаҳридаги икки учрашувни томоша қилгач, Москва томон йўл олдик. Узоқ йўл босиб Москва шаҳрига етиб келдик. Россия пойтахтига Англия – Швеция учрашуви бошланган пайтда етиб келдик. Биз ушбу учрашувни томоша қилиш учун стадионга етиб бордик. Афсуски чипталар бир дона ҳам топа олмаганимиз учун ушбу учрашувни стадиондан туриб томоша қила олмадик. Москва шаҳрида бир кун бўлдик. Мана шу бир кунимиздан унумлии фойдаланиш мақсадида барчага машҳур бўлган “Қизил майдон”га бордик. У ерда ФИФА томонидан мухлислар учун махсус ҳудуд ташкил қилинган экан.\nУшбу майдончага кириб келишингиз билан сиз махсус текширувдан ўтасиз, сиздда ортиқча буюм бўлмаса ичкарига бемалол кириб боришингиз мумкин. Махсус текширувдан ўтганингиздан сўнг сизни волантёрлар кутиб олишади ва улар сизга ФИФАнинг Жаҳон чемпионати учун махсус чиқарилган китобчасини тақдим этишади. Ушбу ҳудудда футбол ўйнаш учун махсус майдонча, ФИФАнинг махсус дўкони, хаттокиюлузлар билан суратга тушиш учун ҳам шароитлар яратиб берилган. Биз юқорида айтиб ўтилган барча жойларга бордик ва у ердаги барча нарсаларни томоша қилдик. Шу билан Санкт-Петербург шаҳрида бўлиб ўтадиган ярим финал ўйинидан бир неча кун аввал ушбу шаҳарга етиб бордик.\nУшбу шаҳарда ҳам биринчи борган жойимиз “Фан Зона” бўлди. Шу куни Жаҳон чемпионатининг мезбон жамоаси Россия Хорватия терма жамоасига қарши чорак финал босқичида майдонга тушиши керак эди. Тақдирнинг тақозоси билан Санкт-Петербургда жойлашган “Фан Зона”да Россия – Хорватия терма жамоалари ўртасидаги чорак финал босқичини томоша қилдик. Шу куни “Фан Зона”га жуда ҳам кўплаб футбол мухлислари ташриф буюришди.\n“Фан Зона”га келган мухлислар бемалол битта стадионни тўлдириши турган гап. Россия ушбу жаҳон чемпионатига анча тайёргарлик кўргани аниқ, сабаби ташкилотчилик аъло даражада. Бу йилги Жаҳон чемпионати ташкилотчилик борасида қолганларидан анча фарқ қилади. Россия мамлакати ушбу мундиалга ўзгача тарзда ёндошгани шундоққина билиниб турарди. Стадионлардаги, “Фан Зона”даги ва кўчадаги муҳитдан футболга бўлган эътибор анча кучли эканлигини ҳис қилиш мумкин. Россияда бўлиб ўтган Жаҳон чемпионатини шунчаки сўз билан таърифлаб бера олмайман. Буни ҳис қилиш учун бир маротаба мундиал ҳавосидан баҳра олишни маслаҳат бераман.\nP.S. Мен биринчи маротаба жаҳон чемпионати нималигини бориб кўрдим ва ҳис қилдим. Юқорида таъкидлаб ўтганимдек барча футбол мухлисларига бир маротаба бўлсаҳам имкон қадар жаҳон чемпионатига боришларини айтмоқчиман. Мен у ерда кўплаб ОАВ вакиллари билан суҳбатлашдим, ҳаттоки BBC телеканали мухбиридан интервью олишга ҳам эришдим. Бу мен учун жуда ҳам катта ютуқ. Жаҳон чемпионатига келишимнинг ўзи катта бахт. Бунинг учун championat.asia сайтига ва “Бунёдкор” клубининг етакчи мухлисларига катта раҳмат айтаман. Бу менинг championat.asia ёзган сўнги мақолам. Нима бўлганда ҳам ҳаёт давом этади. Мен сени соғинаман CA.\nЖЧ-2022. Осиё қитъасида дастлабки саралаш босқичига қуръа ташланди 7\n17 апрель куни ЖЧ-2022 саралаш босқичига қуръа ташланади, жамоалар орасида Ўзбекистон йўқ 23\n"Пахтакор" - "Ал-Садд". Мухлислар стадионга келишмоқда 47\nЗидан калла қўйган футболчи: «Бу инсон олдида шляпамни ечаман» 18\nТур мухлислари - Тошкентда 66


Германияда 70 та касб бўйича миллиондан ортиқ мутахассис етишмаяпти\nГермания федерал меҳнат агентлиги 70 га яқин касб бўйича мутахассислар етишмаслиги ҳақида огоҳлантиради. Бўлим бошлиғининг сўзларига кўра, бугунги кунда Германияга 1,2 миллион ишчи керак, деб хабар беради Deutsche Welle.\n«Ҳозирги кунда барча соҳаларда кўпроқ мутахассислар ҳам, амалиётчиларга муҳтожмиз. Бу шунчаки ўрта бизнеснинг рақобатбардошлигини ва умуман Германиянинг ўрнини хавф остига қўяди», — деди BVMW бош директори Маркус Жергер 23 октябрь, шанба куни Спарк медиа гуруҳи томонидан нашр этилган интервьюсида.\nBVMW — бу кичик ва ўрта корхоналарнинг федерал бирлашмаси. Унда малакали мутахассисларни Германияда етишмаслиги сабабли мақсадли иммиграция қилиш талаб қилинган.\nЕргернинг сўзларига кўра, кўплаб компаниялар малакали мутахассислар йўқлиги сабабли буюртмалардан воз кечишга мажбур.\n«Германияда 390 дан ортиқ касб-ҳунар ўқитилмоқда ва уларнинг деярли барчасида янги шогирдлар етишмаяпти», деди Жергер.\nФедерал Меҳнат Агентлиги (ФМА) 70 га яқин касб бўйича мутахассислар етишмаслиги ҳақида огоҳлантирди.\n«Ҳозирда жами 1,2 миллионга яқин ишчи керак, уларнинг учдан икки қисми мутахассислардир», — деди агентлик раҳбари Детлеф Счеле, Welt am Sonntag нашрига берган интервьюсида.\nНашр назарда тутган Германия иқтисодиёт институтининг сўнгги маълумотларига кўра, мутахассисларнинг энг катта етишмаслиги ижтимоий ўқитувчилар, қариялар ва касаллар учун ҳамшира ходимлари орасида қайд этилган (18000). Ҳаммаси бўлиб рўйхатда 15 та касб-ҳунар, шу жумладан қурилиш муҳандислари (15500 та бўш иш ўринлари), санитария ва иситиш бўйича мутахассислар (13200), юк машиналари ҳайдовчилари (6700) ва бошқалар бор.\n2012 йил август ойида Германия ҳукумати Европа Иттифоқига аъзо бўлмаган мамлакатлардан малакали ишчиларнинг Германияга ишлашини осонлаштириш учун мўлжалланган «яшил карта»ни жорий қилди. Аммо дастур кутилган натижани бермади.


Соғлиқни сақлаш тизимида қандай ўзгаришлар бўлади? | Правда Востока Online\nЖорий йилда тиббиёт соҳасида амалга ошириладиган ишлар айни мақсадларга хизмат қилади.\nЎзбекистон Республикаси Соғлиқни сақлаш вазирлиги маълумотларига кўра, жорий йилда вазирлик тизимидаги 310 тиббиёт иншоотида қурилиш, реконструкция, капитал таъмирлаш ва уларни жиҳозлаш учун 803,6 миллиард сўм маблағ ажратилиши режалаштирилган.\nМамлакатимизда шифохоналарнинг моддий-техника базасини мустаҳкамлаш, соҳага янги технологияларни татбиқ этиш борасидаги лойиҳалар доирасида ўтган 2017 йили Соғлиқни сақлаш вазирлиги тизимидаги 181 даволаш-профилактика муассасасида 552,6 миллиард сўмлик қурилиш-таъмирлаш ишлари амалга оширилган эди.\nЖорий йилда бу соҳадаги ишлар кўлами янада кенгайиши кутилмоқда. Шунингдек, соҳани малакали кадрлар билан таъминлашга ҳам устувор вазифалардан бири сифатида қаралмоқда.\nШу мақсадда Соғлиқни сақлаш вазирлиги, Қорақалпоғистон Республикаси Жўқорғи Кенгеси, вилоятлар ва Тошкент шаҳар ҳокимликлари билан биргаликда ҳудудлар, туманлар ва муассасалар бўйича тиббиёт кадрларига бўлган эҳтиёж ўрганиб чиқилди.\nБу таҳлил натижалари олис ҳудудларда малакали кадрларга бўлган эҳтиёж юқорилигини кўрсатди. Шунингдек, соҳадаги бошқа камчилик ва муаммолар ҳам ўрганилди. Тиббиёт муассасаларини малакали кадрлар билан тўлдириш мақсадида тиббиёт олий таълим муассасалари битирувчилари ҳудудларга мақсадли йўналтирилди.\nЖорий йилнинг январь ойида тиббиёт олий таълим муассасаларининг 7-босқич бакалавриат битирувчилари муддатидан олдин якуний давлат аттестациясидан ўтказилди. Улардан 1 минг 811 нафари умумий амалиёт шифокори сифатида ишга йўлланма олди. Бунинг натижасида Қорақалпоғистон Республикаси, Андижон, Бухоро, Самарқанд, Хоразм вилоятлари ва Тошкент шаҳрида умумий амалиёт шифокорларига бўлган эҳтиёж тўлиқ қопланди.\nБундан ташқари, 926 нафар 2-босқич клиник ординатура битирувчиларини тор соҳа мутахассиси сифатида ишга жойлаштириш ишлари олиб борилмоқда. Бу йил тиббиёт олий ўқув юртларида бакалавриат босқичининг 6-курсида таҳсил олаётган талабалар ҳам ўқишни якунлагач, ишга йўл олади.\nЖорий йилдан бошлаб пенсия ёшидаги шифокорлар меҳнат фаолиятини давом эттирса, уларга ойлик маош ва пенсия тўлиқ миқдорда тўланади. Бу тиббий хизмат сифатини ошириш, аҳолига тўлиқ ва кенг хизмат кўрсатишни таъминлайди.\nБу амалий саъй-ҳаракатлар натижасида жорий йилда умумий амалиёт шифокорлиги бўйича бўш ўринлар 82 фоиз, тор мутахассисликлар бўйича эса 55 фоиз қопланиши кутилмоқда.\nЮртимизда Ягона тиббиёт ахборот маркази ва «Ақлли тиббиёт» тизимини жорий этиш ишлари бошлаб юборилди. Ишга Ўзбекистон Республикаси Инновацион ривожланиш, Соғлиқни сақлаш, Ахборот технологиялари ва коммуникацияларини ривожлантириш вазирликлари ходимларидан иборат ишчи гуруҳлар жалб этилган.\nЯгона тиббиёт ахборот маркази – бу беморларнинг амбулатория карталари ва касалликлар тарихи электрон маълумотлар базаси ҳисобланади. Барча тиббиёт муассасалари шифокорлари учун ахборотдан фойдаланиш имконияти яратилади. Бу даво чораларини тайинлаш учун бемор ҳақидаги тиббий маълумотларни дарҳол олиш ва фойдаланиш имконини беради. Бунда шифокор фақатгина беморнинг сўзларига таянмасдан, унга бошқа мутахассислар томонидан қўйилган ташхисларни кўриб, хулоса чиқаради.\n«Ақлли тиббиёт» шифокорга бемор ҳақида тўлиқ маълумот берувчи тизимдир. Беморнинг танасига мустаҳкамланган махсус чип ёки браслетлар, у қаерда бўлишидан қатъий назар, саломатлиги, тана ҳарорати, артериал қон босими, қондаги қанд миқдори тўғрисидаги маълумотлар, электрокардиограмма ҳақидаги муҳим маълумотларни шифокорга юбориб туради. Бундай ахборот сурункали ва яширин кечувчи касалликларни аниқлаш, беморнинг саломатлиги ҳолатини мониторинг қилиш, профилактик даво чораларини тайинлаш учун қўл келади.\nБу каби лойиҳаларнинг ҳаётга татбиқ этилиши беморларни даволашда ахборот-коммуникация технологияларини қўллаш бўйича кенг имкониятларни очади. Бу борадаги ишлар босқичма-босқич, тизимли амалга оширилиши режалаштирилмоқда.\nСоҳадаги бу эзгу амаллар миллат генофондини яхшилаш, саломатлик кўрсаткичларини ижобий томонга ўзгартириш, она ва бола саломатлиги муҳофазасида муҳим аҳамият касб этади, деб хабар беради ЎзА.


ЎзА - Президентимиз Шавкат Мирзиёев янги лойиҳалар билан танишди\nПрезидентимиз Шавкат Мирзиёев янги лойиҳалар билан танишди\n10.02.2017 13:26 Чоп этиш версияси\nЎзбекистон Республикаси Президенти Шавкат Мирзиёев Термиз туманидаги “Gold Agro Fresh” агрофирмаси фаолияти билан танишди.\nХалқимиз фаровонлиги, юртимиз бозорларининг қишин-ёзин тўкинлигига Сурхондарё фермер ва деҳқонлари ҳам муносиб ҳисса қўшмоқда. Мамлакатимиздаги экин майдонларининг 7 фоизи мазкур вилоятга тўғри келади. Воҳа деҳқонлари юртимизда етиштириладиган пахта ва ғалланинг 8-9 фоизини, мева ва сабзавотнинг 11 фоиздан зиёдини етказиб бермоқда.\nКейинги йилларда пахта майдонлари қисқартирилиб, қишлоқ хўжалиги таркибий ўзгартирилаётгани натижасида мева-сабзавот етиштириш кўпаймоқда, уларни қайта ишлаш саноати ривожлантирилмоқда.\n“Gold Agro Fresh” агрофирмаси сабзавот маҳсулотлари етиштириш ва уларни экспорт қилишга ихтисослашган истиқболли лойиҳалардан биридир. Қиймати 35 миллион АҚШ доллари бўлган корхонанинг замонавий иссиқхоналарида йилига 30 миллион долларлик маҳсулот экспорт қилиш, 1000 иш ўрни яратиш режалаштирилган. Ҳозирда 20 гектарлик 15 блокда помидор, гулкарам, брокколи, рукколо ва ялпизнинг харидоргир навлари ўстирилмоқда. Барча 70 блок ишга тушгач иссиқхоналар 100 гектардан ошади. Бундан ташқари, 434 гектар ерда мавсумий экинлар экилиб, 23 миллион долларлик маҳсулот экспорт қилиш, 2 минг 100 кишини иш билан таъминлаш, келгусида 100 гектар ерда интенсив боғ яратиш режалаштирилган.\nПрезидентимиз бу ерда етиштириладиган маҳсулотларнинг турини кенгайтириш, 5 минг гектарда анор, 5 минг гектарда лимон етиштиришни йўлга қўйиш, одамларнинг даромадини кўпайтириш зарурлигини таъкидлади.\nДавлатимиз раҳбари шу ернинг ўзида мева-сабзавотчилик, паррандачилик, чорвачилик каби тармоқлардаги истиқболли лойиҳалар билан ҳам танишди.\nАнгор туманида қурилаётган мева-сабзавотларни етиштириш, сақлаш ва қайта ишлашга ихтисослаштирилган "Angor Gold Fruits" масъулияти чекланган жамияти лойиҳасига мувофиқ 530 гектар интенсив боғ, уч минг тонна мева-сабзавотларни сақлаш имкониятига эга музхона қурилиши кўзда тутилмоқда.\nЖарқўрғон туманида қурилиши режалаштирилаётган “Фабулло строй сервис” масъулияти чекланган жамияти ҳам мева-сабзавот етиштириш, сақлаш ва қайта ишлашга ихтисослаштирилган.\nМазкур лойиҳа амалга оширилиши натижасида 150 янги иш ўрни яратилади. Замонавий иссиқхонада 600 тонна мева-сабзавот ва полиз маҳсулотлари етиштирилади ва экспорт қилинади. Сиғими 2 минг тонна бўлган замонавий музлатгичда йил давомида 6 минг тонна маҳсулот айланади. Мева-сабзавот маҳсулотларини қуритиш ускунасининг қувватини йилига 8 минг тоннага етказиш мўлжалланмоқда.\nПрезидентимиз бу борада ишлар самарадорлигини ошириш, мева-сабзавотларнинг ноанъанавий турларини кўпроқ экиш ва қайта ишлаш, экспортни кенгайтириш бўйича кўрсатмалар берди.\nҚизириқ туманида Халқ банки томонидан икки минг бош қорамол боқишга мўлжалланган замонавий чорва комплекси барпо этилмоқда. 762 гектар майдонда қурилаётган ва қиймати 11,5 миллиард сўм бўлган ушбу мажмуада йилига тўрт минг тонна сут, икки юз тонна гўшт ишлаб чиқарилади. 2,5 миллиард сўмлик замонавий асбоб-ускуналар билан таъминланадиган корхонада юздан ортиқ киши меҳнат қилади.\nПрезидентимиз чорвачилик комплекслари ёнида агрофирмалар ташкил этиб, сут ва гўштни қайта ишлаш, рақобатдош маҳсулотлар тайёрлаб, экспортга йўналтириш зарурлигини таъкидлади.\nМузробот туманида паррандачилик комплекси ташкил этилмоқда. Лойиҳа қиймати 5,5 миллион доллар бўлган мазкур паррандачилик комплексида йилига 59,1 миллион дона тухум, 1,4 миллион дона жўжа ва 198 тонна товуқ гўшти етиштириш, 100 иш ўрни яратиш кўзда тутилган.\nЖорий йилнинг сентябрь ойида ишга туширилиши мўлжалланаётган паррандачилик комплексининг умумий майдони 15 гектар бўлиб, шундан 2,5 гектарида ишлаб чиқариш бинолари жойлашади.\nОдамларга жўжа ва ем етказиб бериб, оилаларнинг фаровонлигини ошириш бўйича кўрсатмалар берилди.\nШавкат Мирзиёев “Шеробод пахта тозалаш” акциядорлик жамиятида ингичка толали пахта хомашёсини қайта ишлаш корхонаси, зараркунандаларга қарши курашишга қаратилган ишланмалар, лимон ва писта етиштиришга ихтисослашган плантациялар лойиҳалари билан танишди.\nДавлатимиз раҳбари Ҳаким ат-Термизий мақбарасини зиёрат қилди. Бу ерда олиб борилаётган реконструкция ва ободонлаштириш ишлари билан танишди.\nАнвар Самадов, Холмўмин Маматрайимов, Сарвар Ўрмонов (сурат), ЎзА


Парламент комиссияси яна ўзбек лидерларини айбламоқда\nҚирғиз парламенти шу соатларда Ўш қирғинини ўрганиш бўйича ташкил қилинган комиссия ҳисоботини муҳокама қилмоқда.\nҚирғизистон парламенти мухсус комиссияси қирғизистонлик ўзбек лидерларини Ўш қирғинининг асосий айбдорлари сифатида эътироф этган.\n- Ўш қирғини ўзбек лидерлари Қодиржон Ботиров, Иномжон Абдурасулов ва бошқалар томонидан олдиндан режалаштирилган, - деди парламент комиссияси раҳбари Тўқўн Мамитов.\nШунингдек, парламент комиссияси Ўш қирғинининг олдини ола билмагани учун айбдор деб аталиши шарт бўлган 20 га яқин ҳукумат амалдорининг исмларини ҳисоботга киритиб, ҳукуматдан уларни лавозимларидан бўшатиш ва жиноий жавобгарликка тортишни талаб қилган.\nЎш қирғини юзасидан ҳисоботини парламент комиссиясининг 25 аъзосидан 3 нафари имзолашдан бош тортган. Комиссия аъзолари Исмоил Исақов ва Жилдиз Жолдошева муқобил ҳисобот ёзганлари ва ўз хулосалари парламент комиссияси хулосасига тўғри келмаслиги сабабли имзо чекишдан бош тортишган. Депутат Ширин Айтматова эса ҳисоботни нега имзоламаганини очиқламади.\nПарламент комиссияси хулосасида Ўш қирғини учун жавобгарлар қаторида номи тилга олинган депутат Исмоил Исақов эса июн воқеаларида ҳукумат эмас, ҳокимиятни қайтариб олишга ҳаракат қилган Қурмонбек Бакиев ва унинг яқинлари айбдор деб топилишини истайди.\nАйни пайтда парламент муҳокамасида сўзга чиққан президент Ўтунбаева Ўш қирғинининг келиб чиқиши сабаблари ҳақида ўз нуқтаи назарини билдириб 40 дақиқалик нутқ сўзлади. Ўз нутқида президент «Ўш қирғининиг келиб чиқишида қайсидир бир миллатни айбдор, деб топилишига кескин қарши” эканини билдирди. Давлат раҳбари фикрича, Ўш қирғини Қирғизистон расмийларининг 20 йиллик нотўғри сиёсати маҳсулидир.\n- Расмийлар 20 йил давомида этник озчиликлардан ўз манфаати йўлида фойдаланиб келган, лекин уларни республика ижтимоий-сиёсий ҳаётидан четлатган, - деди Роза Ўтунбаева.\nПарламент комиссияси хулосасида 2010 йилнинг май ойида мамлакат жанубини бакиевчилардан тозалаш учун Бош вазир Алмазбек Атамбаев ва муваққат ҳукуматнинг бошқа аъзолари ўзбек лидерлари билан музокаралар олиб боргани айтилади. Ҳисоботда муваққат ҳукумат аъзоларининг бундай сиёсати натижасида миллатлараро муносабатлар кескинлашиб, 10 июн куни Ўш қирғини бошланишига сабаб бўлган.\nБироқ парламент муҳокамасида сўзга чиққан Бош вазир Алмазбек Атамбаев депутатларнинг бундай хулосасини рад этди:\n- Бизни ўзбек лидерлари билан мунтазам учрашганликда, улар билан тил бириктирганликда айблашмоқда. Бизни июн воқеаларида содир этилган барча ёвузликларда айблашмоқда. Шунинг учун мен депутатлардан Бош прокуратурага бу масалани ўрганиш ва ўз хулосасини тақдим этиш бўйича топшириқ беришни илтимос қиламан, - деди Бош вазир Атамбаев.\nДепутат Жилдиз Жолдошева эса ўзининг муқобил ҳисоботида “қирғиз сиёсий элитасининг ўзаро “разборкаси”га ўзбекларни аралаштириш керак эмас эди. Бу ҳукуматнинг энг катта хатоси бўлган ва шу нуқтаи назардан ҳукумат Ўш қирғинининг келиб чиқиши учун айбдор”, деган хулосани билдирди.\nАйни пайтда Қирғизистон Миллий хавфсизлик хизмати парламент ҳисоботи муҳокама қилинаётган бир паллада Ўш қирғини келиб чиқиши юзасидан ўз позициясини эълон қилди.\nМиллий хавфсизлик хизмати тарқатган маълумотда айтилишича, “миллатлараро муносабатларнинг кескин ёмонлашувига маҳаллий ҳокимият органларининг айрим раҳбарлари ва баъзи сиёсатчилар томонидан ўзбек диаспорасининг Қурманбек Бакиевни ҳокимиятга қайтаришга интилган реваншистларга қарши курашга жалб қилингани сабаб бўлган”.\nМаълумотда айтилишича, ўз вақтида Миллий хавфсизлик хизмати муваққат ҳукумат аъзоларини бу жуда катта сиёсий хато экани ва бунинг натижасида миллатлараро муносабатлар кескинлашиб кетиши мумкинлиги ҳақида огоҳлантирган. Аммо ҳукумат Миллий хавфсизлик хизматининг огоҳлантирувига эътибор бермаган. Парламент комиссияси эса Қирғизистон Миллий хавфсизлик хизматининг Ўш қирғини юзасидан берган маълумотларини ўз ҳисоботига киритмаган.


"Барселона"дан кетаётган Луис Энрикега янги иш жойи топилди\n14 март, 2017, 20:19\nЖорий мавсум якунлангач, "Барселона" бош мураббийи Луис Энрике бош мураббий вазифасини топширади. Испаниялик мутахассис мавсум қандай якунланишидан қатъий назар, клубдан кетади. Айни пайтда Каталония клуби раҳбарлари унинг ўрнига муносиб мураббий қидирмоқда.\nЎз навбатида Луис Энрике ҳам ўзига иш топиши керак. Айни пайтда бу мутахассис билан ишлаш мақсадини билдираётган клублар кам эмас. Хусусан, "Рома" ёзда Луис Энрикега иш таклиф қилади. "Рома"нинг ҳозирги мураббийи Лучано Спалетти мавсум якунланиши билан клубдан кетишини маълум қилган.\nҲозир "Рома" Италия чемпионатида иккинчи ўринда бормоқда.


12-05-2016 | 16:25\nZAMIN.UZ / Маданият / 12 Май 2016 года1 440\n“Миллон” жамоаси вакилларидан бири, телебошловчи Даврон Кабулов 23 май куни уйланмоқда. Бу ҳақда бошловчининг ўзи ҳам ижтимоий тармоқдаги саҳифаси орқали мухлисларга маълум қилди. Мухлислар Даврон Кабулов жойлаштирган ва остида: “Тез орада бахт”, дея ёзиб қўйган сурат остига ўзларининг табрик ва самимий тилакларини ёзиб қолдиришган.Даврон Кабулов 1987 йилда Тошкент шаҳрида туғилган. Томошабинлар уни “Спорт” телеканалининг “Хабарлар” дастури, шунингдек, ҚВЗ ва “Миллион” жамоаси концерт дастурларидаги чиқишлари орқали яхши танийди, дейилади "Кун" нашрида.\nЎқишни тавсия қиламиз Даврон Кабуловнинг машинаси чил-чил бўлди


Қозоғистон олимлари тинч ядро тадқиқотларида қатнашади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон олимлари тинч ядро тадқиқотларида қатнашади\nҚозоғистон олимлари Ядро тадқиқотлари Европа марказида ўтадиган йирик тажрибаларидан бирида қатнашади. Швейцариядаги катта адрон коллайдерида улкан портлаш назарияси ва коинот тузилишини ўрганишмоқчи. Бу ерда қозоғистонлик физикларнинг бой тажрибаси энг яхши натижаларга эришиш ва оламшумул кашфиётлар қилиш учун катта роль ўйнай олишига ишонишади.\nКРИСТОФ ШЕФЕР, ЯДРО ТАДҚИҚОТЛАРИ ЕВРОПА МАРКАЗИ БЎЛИМ МАСЛАҲАТЧИСИ /ШВЕЙЦАРИЯ/:\n- Ядро тадқиқотлари Европа маркази Қозоғистон олимларини катта андрон коллайдери иши билан боғлиқ бўлган тўртта йирик тажрибанинг биттасида иштирок этишга чақирмоқда. Мазкур ташкилот биринчи навбатда инфратузилмаларни созлаш ишлари бўйича муҳандислар ёрдамига муҳтож.\nТаъкидлаш жоизки, ядро технологиялари соҳасидаги ютуқлар замонавий тиббиётни ривожлантиришга ҳам ёрдам беради. Шу жумладан, қозоғистонлик ядро соҳаси физиклари билан биргаликда олимлар инсон организмидаги ўзгаришларни юқори даражада аниқ кўрсатиб бера олувчи изотоплар яратишга муваффақ бўлди. Бу препаратлар онкологик касалликларни жуда эрта аниқлаш ва уларга қарши курашишга ёрдам беради.\nЯН КУЛКА, ФАН ВА ТЕХНОЛОГИЯЛАР УНИВЕРСИТЕТИ ХОДИМИ /ПОЛЬША/:\n- Томографияда изотоплар касалликларни аниқлаш учун ишлатилади. Аммо “брахи-терапия” учун ишлатиладиган бошқа гуруҳ изотоплари ҳам бор. Бунда изотоп маълум бир шахслар баданига нурлантириш учун киритилади. Бугунги кунда ана шундай изотоплар ишлаб чиқара олувчи кам қувватли реактор яратиш вазифаси турибди.\nЭкспертлар таъкидлашича, ядро энергиясидан фойдаланишда бирор соҳани четлаб ўтиш мумкин эмас. Уни қишлоқ хўжалиги соҳасида ҳам ишлатиш мумкин. Маълум бўлишича, радиация ёрдамида ўсимликлар тузилиши, ҳайвонлар ҳужайраларини такомиллаштириш мумкин экан. Шу тариқа улар самарадорлиги, атроф-муҳит ва зараркунандалар таъсирига чидамлилигини ошириш мумкин. Аммо булар барчаси тинч атом бера оладиган имкониятларнинг фақат бир қисми, холос.\nНАСРУЛЛА БЎРТЕБАЕВ, ЯДРО ФИЗИКАСИ ИНСТИТУТИ БОШ ДИРЕКТОРИ ЎРИНБОСАРИ:\n- Ядро технологиялари ёрдамида айни вақтда турли янги композицион материаллар барпо этиш мумкин. Шунингдек, табиатда мавжуд бўлмаган материалларни ярата оламиз. Масалан, ўта юқори ҳарорат ва радиация даражасига чидамли мустаҳкам юзаларни. Коррозияга чидамли материалларни. Ва буларнинг кўпчилигини саноатимизнинг алоҳида соҳаларида ишлатиш имконият мавжуд.\nТинч атомдан фойдаланиш янги ва янги истиқболли йўналишларни очиб беряпти. Шунинг учун ҳам жаҳоннинг етакчи олий таълим даргоҳлари келгусида ғаройиб кашфиётларга эришиши мумкин бўлган ядро тадқиқотлари билан шуғулланувчи физиклар тайёрлашга маблағ сарфлашга тайёр.\nҚозоғистон олимлариЯдро тадқиқотлари Европа марказитинч атомЕвропа марказитадқиқот


Қуёш янгидан чиқиш учун ботади… « Ўзбекистон Халқ Ҳаракати\nҚуёш янгидан чиқиш учун ботади…\n16 October 2017 - 8:00\nКатя овқат тайёрлаб, уни кутиб турганди Улар индамасдан овқатландилар. Баҳромнинг қорни тўқ бўлса ҳам, унинг кўнгли учун қўл узатиб турди.\n– Уйингни тинтиб чиқдим, – деди у овқатланиб бўлиб, чой ичиб ўтирганларида.\n– Ўзингни қизиқтирадиган ул-бул нарса топтингми, ишқилиб? – дея Катя мийиғида кулиб қўйди.\n– Мактубларингни ўқиб, юксак истеъдодинг борлигидан хабардор бўлдим! – деди ҳаяжонини яшира олмаган Баҳром. – Ишқ бобида Кумушдан ҳам ўзиб кетипсан, роман ёзсанг ҳам бўларкан!\n– Хотира жуда ўткир бўлса ҳам бўлмас экан, – деди Катя. – Ўқиган китобларингдаги ёрқин фикрлар миянгда жойлашиб қолгач, қарашларингни мустақил баён этишга қийналаркансан. Қоғоздагиларнинг тўқсон тўққиз фоизи айтилган гаплар. Ичимдагилар улардан-да оловли туюлган бўлса-да, ёзганда улардан ўтказиб ёзолмасдим, шунинг учун уларга таяниб жон сақлардим. Хотиранг ўртамиёна бўлгани учун сен фикрларингни эркин баён этишга қийналмайсан. Ўзгаларнинг кучли фикрлари ҳиссиётларингни босиб кетса, мустақил фикр билдириш жуда мушкул бўлади, бўғилиб қоласан, гунг бўласан, оғир юкдан оёқларинг майишади, руҳинг титраб, қоматинг қайиша бошлагач, таслим бўлганингни сезмасдан қоласан. Барибир қалбинг таскин топади, азоблардан халос бўласан!\n– Сени учратган лаҳзаримдан бошлаб олов ичида яшаяпман! – деди Баҳром. – Тутамасдан ёняпман, оқмасдан шам сингари эриб кетяпман, бошим гангиб, нима қилишимни, қаерга боришимни билолмай қолдим. Дунё торайиб, дардларим ҳам энига, ҳам бўйига ўсишни бошлади…\n– Ўткан кунлар ичида ортиқ сенсиз яшай олмаслигимни англадим! – деди Катя ҳам. – Огоҳлантириб турганимда ҳам, Амира Кимё билан кетиб қолдинг. Уйингга қайтиб келгунингча ўнта Ислимани туғдим. Бошингга бир иш тушса, мен нима қиламан дея, на уйқумда, на еган-ичганимда ҳаловат бўлди!\nКатянинг барча ишлардан хабари бор эди. Ваколатидан фойдаланиб, Баҳромни қадамба-қадам кузатиб турганди. У билганларини сўзлай кетди. Шунда тушунарсиз жиҳатлар ойдинлаша бошлади. Катяга кўра, Нозима Муниснинг уйидаги оқсоч миллий хавфсизликнинг хуфияси эди. У кампир ёзиб олган овозларни эшиттирганда, Баҳромнинг эси оғай деди. Нозима Муниснинг чордоққа чиқиб ўзини осгани ҳақиқат эди. Ёзувларда барчаси аниқ-тиниқ акс этиб турарди. Оқсочнинг жон ҳолатда инқиллаб ипни кесаётганидаги товуши қалбни жунбушга келтирарди. Айниқса Настянинг, “Сайидмат Соттини машина уриб ўлдирипди. Лаҳат ютгурдан қутулдингиз, жиннихонага ётиб олинг, ишизловчилардан ҳам қутуласиз. Амира Кимё ўлгач, сизни у жойдан олиб чиқамиз”, дея авраганларини эшитган кимса нафратини ичига юта олмасди. Нозима Муниснинг қизлари душманларини қўллаб-қувватлардилар. Айида билан Нойила оловга мой пуркаб турарди. Буларни эшитиб Баҳром Нозима Муниснинг бугунги қилғиликларининг замирини энди англай бошлади.\n– Унга кечаги ишлар хусусида ҳеч нима демадингми? – дея сўради ундан Катя.\n– Нима дейман! – деди Баҳром. – У бирор нимани қабул қила оладиган ҳолатда эмас-ку!\n– Тўғри! – деди кўнгли жойига тушган Катя. – У буни ҳазм қила олмайди. Хиёнатга йўяди, ҳам сендан шубҳаланади. Тушкунликка тушиб, ўзини бир нима қилиб қўйиши ҳам ҳеч гап эмас. Тушунганда ҳам, энди фойдаси йўқ, унинг тақдири ҳал бўлган. Уни ё жиннихонага, ёки қамоқхонага тиқишади энди!\n– Таниш дўхтиринг йўқми? – дея сўради хавотирга тушган Баҳром. – Уни тезда шифохонага ётқизмаса, ҳақиқатан Амира Кимё бир ёқлик қиладиганга ўхшайди.\n– Отамнинг яқин бир дўсти марказий шифохонада бош ҳаким бўлиб ишлайди, илтимос қилсам, йўқ демаса керак.\n– Бу масала ҳам ҳал бўлди ҳисоби! – деди таҳликага тушиб қолган Баҳром. – Энди, унга суяниб бир иш қилиб бўлмайди. У билан маслаҳатлашиш ёки бирор ишни режалаштириш фойдасиз. Нима қилишни билмай бошим қотди!\n– Вақт борида ўзингни чеккага олишинг лозим! – деди шуни эшитишни хоҳлаб турган Катя. – Натижа яхши бўлса, омадинг чопгани, ишлар ёмон томонга кетса, пешонангдан кўрасан. Эрта бир кун имкон пайдо бўлишини кутишдан ўзга чоранг қолмайди.\n– Четга чиқиб кетсам-чи? Бир муддат ўтиб, қайтиб келардим. Унгача машмаша якун топарди.\n– Сени ўзим билан жон-жон деб Амриқога олиб кетардим, аммо бунинг иложи йўқ. Қидирув эълон қилинса, сени ушлаб беришади. Ҳужжатлар жойида бўлмагач, мусофир юртларда юришнинг ўзи бўладими?! Энг зўр чора мамлакат ичида яшириниш. Ғазалкентда отамнинг далаҳовлиси бор, ўша ёққа бориб турсанг бўлади. Ишларинг тинчимагунча мен ҳам Амриқога кетишни тўхтатиб тураман.\n– Амриқога кетмоқчимисан?\n– Ишдан бўшаш учун бугун ариза бердим. Сен билан топишгач, муаммоларим ҳал бўлди, қиладиган иш қолмади. Бироқ сен хавотир олма, хоҳлаганингча ёнингда туришга қурбим етади. Аслида икки йил илгари кетишим керак эди. Шу кунларни кутиб қолиб кетгандим. Бу дардисар мамлакатда, нима қиламан…\n– Ва сен тушимга кирмаган муаммоларга гирифтор қилдинг!\n– Йўқ, ундай эмас. Сен учун мен жонимни беришга ҳам тайёрман. Қанийди ота-онам ва Ислима тағин Тошкентга қайтиб келса, шу ерда яшасак. Бундан ортиқ бахт бўлмасди. Бу жойлардан қочиб қутулганлар қайтиб келишни хоҳламайдилар!\nКатя Баҳромнинг кўксига бошини қўйди. Баҳром уни ўзига тортиб, бағрига босди. Елкаларига тўкилиб ётган қўнғироқ сочларини кўтариб, ялонғоч бўйни ва елкаларини силади. Хўрлиги келган Катя унинг пинжига тиқилиб, унсиз йиғлади.\n– Нимага йиғлайсан, йиғлама?! – деди у.\n– Хотининг ва болаларингни, Қозоғистонга кетяпман, деб ишонтир! – деди Катя кўзёшларини артиб. – Ён-атрофингдагилар ва қўни-қўшниларинг мамлакатдан чиқиб кетганингга ишонсалар, хуфиялар хавфсизлик ташкилотларини ишонтира оладилар. Бўлмаса уйингдагиларни безор қилишади. Улар чалғиса, хавф-хатардан холи бўласан…\nЭртаси Баҳром Нозима Мунисни шаҳар прокуратурасига олиб бориб, шикоят аризаси топширди. Ўша кун 12 сентябр эди. Кейин шифохонага йўл олдилар. Катя қўнғироқ қилиб қўйганди, уларни бош ҳакимнинг ўзи қаршилади. Кўп ўтмай орқаларидан адвокат етиб келди. Бош ҳакимнинг сўзларига кўра Нозима Муниснинг аҳволи яхши эмас эди. Зудлик билан муолажалар бошланмаса, у ақдан озиши мумкин эди. Устига-устак, катта қизи пиёла отиб унинг бошини ёрган, бошидан оққан қон сочига қатрондек ёпишиб, қотиб қолганди. Юз-кўзлари ари талаган кимсаники сингари шишиб кетганди.\n– Ука, сиз тезда мамлакатдан чиқиб кетинг! – деди у палатага жойлашгач. – Эрим қизларимга қўнғироқ қилиб, уларга сизнинг устингиздан маҳкамага ариза беришни тайинлади. Унинг Настя билан тили бир эканлиги ошкор бўлди. Настя Амира Кимёнинг режаси бўйича иш олиб боряпти. Уйга пулларини талаб этиб келаётган ишизловчиларга ҳам улар сизни ёмонотлиқ этишга киришдилар. Эмишки, мен йиққан пулларнинг асосий қисми сизнинг қўлингизда экан. Бутун фирибгарликларнинг орқасида сиз турган эмишсиз!\n– Шундай бўлиши табиий! – деди гапга қўшилган адвокат. – Ишизловчилар чалғиса, хавфсизлик ташкилотлари чалкашади. Шунинг учун сиз кўзга кўринмай туринг.\n– Нозима опани бундай ташлаб кетиб бўлмайди-ку! – деди Баҳром.\n– Бу ёғини менга қўйиб беринг! – деди адвокат. – Сизнинг ортиқ қиладиган ишингиз қолмади, муаммо туғдирасиз, халос.\n– Бўпти! – деди Баҳром. – Бугуноқ Қозоғистонга чиқиб кетаман!\nУ шифохонадан тўғри уйига борди.\nҚарорини айтганида, хотини хафа бўлиш ўрнига суюниб кетди.\n– Қандоқ яхши! – деди у кўз ёшларини сидириб.\nКўчларини йиғиштириб чиққан Баҳромни пастда Катя кутиб турарди. Улар Ғазалкентга йўл олдилар. Далаҳовли ихчам ва гўзал қилиб қурилганди. Катя шу жойдан ишга қатнай бошлади. У ҳар куни икки юз чақиримча йўл босарди. Серғайратлиги боис чарчаш нималиги билмас, Баҳром билан яшаётганидан терисига сиғмасди. Баҳром қизи билан танишиб олгач, Худонинг берган куни у билан бир-икки марта телефонда гаплашарди. Ота-қизларнинг кундан-кун бир-бирларига меҳрибон бўлиб бораётганини кўрган Катянинг боши осмонда эди.\nНозима Мунис қирқ кундан ортиқ шифохонада ётди. Катя тахмин қилганидек, уни на хавфсизлик ташкилотлари, на Амира Кимёга ўхшаган бирор-бир кимса безовта этмади. Катя миллий хавфсизликнинг ўрта бўғин мулозими сифатида воқеалар ривожини ичкаридан кузатарди. Унинг фикрига кўра бу ёмон аломат бўлиб, Баҳромга зимдан фитна тайёрланаётган бўлиши мумкин эди. Охирига келиб унинг ҳам ҳеч нарсага ақли етмай қолди. Икки ойга яқин вақт ўтиб ҳам Нозима Муниснинг шаҳар прокурори номига ёзилган шикоят аризасини биров текширмаган, Баҳромнинг президент номига ёзган аризаси ҳам дом-дараксиз кетганди. Катянинг, “фойдаси йўқ”, деганига қарамай, у президент номига навбатдаги шикоят аризасини йўллади. Бу сафар ҳам ариза сувга тушган тошдек ном-нишонсиз йўқолди.\nКатя, Баҳромнинг ишлари бир ёқлик бўлгач, далаҳовлини ҳам, шаҳардаги уйини ҳам сотиб, бутунлай Амриқога кетишни мўлжалларди. Баҳром унинг олдида ўзини хотиржам ҳис қилар, китоб ўқишдан бош кўтармасди. Ноябрнинг баданни жунжиктирадиган салқин кунларининг бирида Амриқодан келган совуқ хабар барча режаларни ўзгартириб юборди. Ислима автоҳалокатга учраганди. Бу шум хабарни эшитган Баҳром Катяга қўнғироқ қилди. Катянинг Тошкентга йўлга чиққанига ўн дақиқа ҳам бўлмаганди. У зум ўтмай ортига қайтиб келди.\n– Ёмон туш кўрганим бекорга эмас экан-да! – деди у бу хабарни эшитган заҳоти. – Энди нима қиламан? Бошимда бу кўргулик ҳам бормиди?!\n– Зудлик билан учишинг керак! – деди Баҳром. – Унинг ёнида бўлмасанг бўлмайди!\n– Сени ташлаб қандай кетаман?! Кетсам, аҳволинг не кечади? Иссиқ-совуғингга ким қарайди? Бола-чақаларингнинг аҳволидан ким хабар олади?\n– Мен билан ишинг бўлмасин! Сенсиз ҳам шу пайтгача кунимни кўриб келаётгандим, бундай кейин ҳам бир амалларман. Бугуннинг ўзида бу жойни ҳам, Тошкентдаги уйингни ҳам сотиб, Амриқога учмасанг бўлмайди!\n– Бўпти! – деди Катя ниҳоят. – Аммо дала ҳовлини сотсам ҳам, Тошкентдаги уй билан машинани сотмайман.\n– Қайтиб келиш ниятинг бўлмагач, барча нарсаларингни сотиб, орқангни тинчитишинг лозим! – деди Баҳром.\n– Ишларинг бир ёқлик бўлмагунча бундай қила олмайман! – деди у. – Сен шу ерда экансан, қайтиб келмасдан иложим йўқ. Ҳали ишдан бўшашим хусусида буйруқ ҳам чиқмади. Сенга яшаш учун жой зарур бўлади. Битта калит сенда бўлса, иккинчи калит қўшним Зоя опада туради. Унинг Артур деган ўғли бор. Машинада айтган жойингга олиб боради.\nУч кун ўтиб Катя Амриқога учиб кетди. Унинг шаҳардаги уйига жойлашган Баҳромга ундан айрилиш оғир эди. Катя етиб борган куниёқ қўнғироқ қилди. Ислима ҳушига келганди. Шундай бўлсаям, Баҳром бир ҳафтага довур қуруқ нон кавшаб, сув ичиб ётди. Катя етарлича пул ташлаб, музлатгични озиқ-овқатга тўлдириб кетган бўлсаям, унинг томоғидан қил ўтмади. Бир куни Катянинг ҳамкасабаси унга қўнғироқ қилиб, Амира Кимёнинг шаҳар ички ишлар бошқармасига унинг ва Нозима Муниснинг устидан шикоят аризаси ташлаганини айтди. Ўн кун ўтиб, 28 ноябрда Нозима Мунис қамоққа олинди. Ғиёс билан алоқада турган Баҳром Болдирбойнинг хонасида у билан учрашди. Бу хонадаги суҳбатни биринчи китобимизда ўқувчиларга батафсил сўзлаб бергандик. Алалоқибат Амира Кимё Нозима Муниснинг икки ой муқаддам ёзган шикоят аризасини чиппакка чиқарди. Миллий хавфсизлик идорасидагилар Нозима Мунисни алдадилар, прокуратурадагилар томошабин бўлиб турдилар…\nБаҳром ноҳақлик ва тенгсизликдан жунбушга келди. Сохтакорлик ва ёлғонга қурилган жамиятдан ҳафсаласи пир бўлгач, режасини ўзгартиришга қарор берди. У қоронғилик чўкиши билан Қозоғистон сари йўлга чиқди. Катяга қўнғироқ қилиб, уни хабардор этишга ҳам бардоши етмади. У сарсон-саргардонликлар ва азоб-уқубатлар диёрига йўл олаётганини билиб турган бўлса ҳам, масалани узил-кесил ҳал этганди. Миракизм залолати туфайли оёғига чаплашган балчиқ уни ҳали кўп замонлар таъқиб қилишини у яхши англарди. Ғишткўприк чегара масканига қараб бораркан, қулоқларида Катянинг овози янграрди…\nБотаётган қуёш… Қуёш янгидан чиқиш учун ботади, куч йиғиш учун кучлироқ нур таратиш учун ботади, ботган тонглар яна отадилар…\n11. 2010 йил, чоршанба куни.\nСоат – кундузги, 12. 39. 24.


Қўқон электромобиллари нархининг 3000 доллар бўлиши кутилмоқда – Газета.uz\nПрезидент Қўқондаги 2021 йилдан электромобиллар ишлаб чиқарадиган «Шаффоф омадли саноат» компаниясига ташриф буюрди. Уларнинг тахминий нархи — 3000 доллар.\nLotinchada 15 сентябрь 2019, 14:59 Жамият\nЎзбекистон президенти Шавкат Мирзиёев шанба куни «Қўқон» эркин иқтисодий зонасидаги «Шаффоф омадли саноат» хусусий корхонасига ташриф буюрди, дея хабар қилди давлат раҳбари матбуот хизмати.\nКомпания йилига 230 минг дона метан ва 250 минг дона пропан ускуналари, 300 минг дона бутловчи ва эҳтиёт қисмларини ишлаб чиқаради.\nМазкур корхонада келгуси йилдан юк ташувчи каралар, 2021 йилдан электромобиллар ишлаб чиқариш мўлжалланмоқда. Хитойнинг Silk Road Company компанияси билан ҳамкорликда амалга ошириладиган мазкур лойиҳанинг умумий қиймати 30 миллион АҚШ доллари бўлиб, шундан 24 миллион доллари хорижий инвестициядир.\n«Ҳисоб-китобларга кўра, юртимизда ишлаб чиқариладиган экологик тоза электромобиллар нархи 3 минг доллар атрофида бўлади. Улар нефть маҳсулотлари чекланган шароитда муҳим аҳамият касб этади», — дейилади хабарда. Автомобилларнинг техник тафсилотлари ошкор қилинмади.\nДавлат раҳбарининг 2017 йил 12 январдаги фармонига асосан ташкил этилган ушбу эркин иқтисодий ҳудуд қарийб 710 гектар майдонда жойлашган. Бу ерда машинасозлик, тўқимачилик, электр техникаси, фармацевтика, озиқ-овқат саноати, чарм-пойабзал ва бошқа тармоқларда умумий қиймати 180 миллион долларлик 94 та инвестициявий лойиҳа амалга оширилмоқда.


05:00 / 14.02.2017 2306 pdf Ўқиш режими + -\nҲар бир мусулмон шахс, хусусан ота-оналар билиши ва амал қилиши лозим бўлган ишлардан бири эмикдошлик масаласидир. Бу масала арабчада «разоъ», деб номланади. Яъни, бола онасидан ўзга аёлни эмиши билан собит бўладиган шаръий ҳукмлар масаласидир. Ислом шариати бўйича, икки ёшга тўлмаган ёш гўдак бир аёлни сутидан эмса, ўша аёлга эмизикли бола бўлади. Аёл эса унга эмизиш орқали она, эри ота, болалари ака-ука, опа-сингилга айланадилар. Шунинг учун бир аёлни эмган бошқа-бошқа аёллардан туғилган болалар орасида ҳам эмиш орқали қардошлик пайдо бўлади. Чунки, икки ёшдан кичик боланинг озуқаси сут бўлади, у эмган сут суягига ўтиб вужудини шаклланишига ва бошқа ўсиш жараёнларига омил бўлади. Бир хил сутдан эмган болаларнинг шаклланиш масдарлари бир бўлгани учун улар шаръий ҳукм бўйича эмикдош ака-ука, опа-сингил, ота-бола, она-қиз бўладилар.\nПайғамбаримиз саллоллоҳу алайҳи васаллам бундай эмикдошлар орасидаги никоҳ масаласини баён қилган ҳадисларида: «Насаб бўйича ҳаром бўлган нарса, разоъ-эмиш бўйича ҳам ҳаром бўлади», деганлар.\nШу ҳадиси шарифга биноан насаб бўйича бир-бирига никоҳи ҳаром бўлган ҳар-бир жуфт орасидаги никоҳ эмикдошлик орқали ҳам ҳаром бўлади. Бир аёлни сутини эмган йигит билан қиз уйлансалар ака-сингил эру хотин бўлган бўлади. Бошқаларини ҳам шунга қиёс қилавериш мумкин.\nИсломий таълимотлардан узоқлашган минтақамиз аҳолиси орасида ушбу муҳим масала ҳам катта муоммога айланган. Баъзи бирлар умуман ишлари йўқ. Ҳалолми, ҳаромми, гуноҳми, савобми улар учун барибир. Эмикдош ака сингил эру хотин бўлиб қолиши уларга бурунларига қўнган пашшачилик ҳам таъсир қилмайди. Коммунистча туғуруқхоналар эса дард устига чипқон бўлган. У ерда ким, нима, ҳалолми ҳаромми деган гап йўқ. Янги туғилган бувакларни оналаридан тортиб олиб қўйилиб соғилган сутларни аралаш-қуралаш кимга тўғри келса шишадан эмизилаверади.\nБунинг аксича, баъзи бир ўзларини диндор хис қилган шахс ва оилаларда бу масалани тўғри тушинмасдан ўйнаб келиб етмиш ёшли энанинг кўкрагини оғзига солган болани ҳам эмикдошлик ҳукмига киритиб, турли муоммолар келтириб чиқарадилар. Бу хил тушунмовчиликлар, баъзи бир худосизлар томонидан бадийлаштирилиб, Ислом ва мусулмонлар устидан кулиш мақсадида хажвлар ҳам ёзилган.\nБу ҳақда билиш лозим бўлган шаръий ҳукмлар ва наслий хадларнинг мухтасари қуйидагилардан иборат.\n1. Бекордан болаларни бегона аёларни эмишлари ёки сутларини ичишларига йўл қўймаслик керак.\n2. Эмизикли бола етим қолганда ёки онасининг сути йўқ бўлгандагина бошқа аёлларнинг эмдиришлари мумкин.\n3. Бола бошқа аёлни эмиши лозим бўлса, бу ишга покиза, адолатли муслима аёллардан гувоҳ қилиш керак.\n4. Эмизиш сутли аёллардан собит бўлади. Сути йўқ аёлнинг кўкрагини оғзига олиши билан эмиш собит бўлмайди.\n- Эмган бола икки ёш ёки ундан кичик бўлиши керак.\nАллоҳ таоло Қуръони Каримда: «Эмизишни батамом қилмоқчи бўлганлар учун оналар болаларини тўлиқ икки йил эмизадилар», деган. (Бақара сураси, 233-оят).\n6. Эмиш орқали бир аёлга бола бўлган фарзанд, ўша аёлнинг эрига ҳам эмиш орқали фарзанд болаларига эса ака-ука ёки опа-сингил бўлади. Шу билан бирга, ўша боланинг туғишган ака-ука ва опа-сингиллар билан, эмишган ака-ука, опа-сингиллари орасида ҳеч қандай алоқа пайдо бўлмайди. Шаръий ҳукмлар фақат эмикдош бўлган болага нисбатан собит бўлади холос.\n7. Бир аёлни бошқа аёллардан туғилган турли болалар эмса ҳам улар орасида ҳам никоҳ ҳаром бўлади.\n8. Никоҳнинг ҳаромлиги фақат эмикдош бўлган ака-сингиллар орасида эмас, балки насаб қариндошлиги бўйича қайси жуфтлар орасида ҳаром бўлса, ўшалар орасида эмиш орқали ҳам собит бўлади.\nБунга аввал ҳам айтиб ўтилганидек Пайғамбаримиз саллоллоҳу алайҳи васаллам:\n«Насаб бўйича ҳам ҳаром бўлган нарса, ризоъ-эмиш бўйича ҳам ҳаром бўлади», деган ҳадислари асос бўлган. Бунга биноан, бир мусулмон йигитга ўзининг эмиш орқали собит бўлган синглиси, опаси, аммаси, холаси, онаси, акасининг қизи, укасининг қизи, опа-сингилларининг қизи ва бошқалар никоҳ жиҳатидан ҳаром бўладилар.\nАлбатта, бу ҳукмларни мусулмон бўлган кишилар ҳеч қандай гап сўзсиз қабул қилиб, уларга тўлиқ амал қиладилар. Бўлмаса мусулмонликлари қолмайди.\nАммо баъзи Ислом душманлари турли гаплар чиқаришлари ва содда мусулмонларни чалғитишлари ҳам мумкин. Улар ёш бола бир хотинни эмса-эмибти-да, нима бўлар эди. Орадан йигирма ва ундан кўп йил ўтгандан кейин бу ишни суриштириб овора бўлишни нима хожати бор дейишлари мумкин.\nИсломда оила масаласига катта аҳамият берилишини унга муқаддас робита, деб қаралишини яхши биламиз. Никоҳ иши умр савдоси. У қанчалик поклик, ҳалоллик ва тўғрилик ила ўрнатилса шунчалик бахт келтиради.\nАллоҳ таоло кўпгина ҳикматларга биноан маълум бир насаб, қудачилик ва эмизишлик қариндошлари орасидаги никоҳни ҳаром қилган.\nЭмикдошлик қариндошлар орасида никоҳни ҳаром қилиш ҳам беҳикмат эмас. Фақат инсонлар фойдаси учундир. Зотан шаърий ҳукмларнинг ҳаммаси инсонлар фойдаси учун, уларнинг бахт-саодати учундир.\nМаълумки, ҳар бир аёл ўзи эмизаётган болага нафақат сутини, балки меҳр-мухаббатини, хис-туйғуларини ҳам қўшиб беради. Ана шундай меҳр-мухаббат, хис-туйғулар бирлиги бор кишилар жинсий томондан бир бўлишлари соф инсоний табиатга тўғри келмайди.\nИккинчидан, аввал ҳам айтилгандек, сут боланинг суяги, қони ва вужудининг шаклланишига сабаб бўлади. Бир сутдан шаклланган вужудларнинг жинсий алоқада бўлишлари эса кўпгина касалликларга сабаб бўлади. Улардан пайдо бўлган болалар ҳам касалманд, майиб бўлиб туғиладилар. Бу ҳақиқатни ҳозирги замон тиб илми ҳам тасдиқлади. Мана шу ва яна биз билмаган бошқа ҳикматларга кўра Аллоҳ таоло эмикдош қариндошлар орасидаги никоҳни ҳаром қилган.\n05:00 / 14.02.2017 1904\n05:00 / 14.02.2017 2445\n3768 19:49 / 11.05.2018\n2301 05:00 / 14.02.2017\n6562 19:36 / 16.04.2018\n2935 05:00 / 06.03.2017


Халқ вакили ҳамиша изланишда — 21asr.uz\nБугун ҳаёт шиддат билан ўзгариб, кундан-кунга олдимизга янги талаблар қўймоқда. Ана шундай вазиятда халқ вакили бўлган депутат жараённи зийрак кузатиб бориши, ўйлаши, аҳолини ташвишлантириб келаётган масалаларни ҳал этиш чораларини доимий излаши керак. Агар депутат фаолиятида “Бу муаммо бўйича ҳеч ким мурожаат қилмади-ку, кимдир мурожаат қилсагина, масалани ҳал этишга кўмаклашаман”, деган қараш бўлса, одамларга нафи тегмайди. Аксинча, шунчаки номига депутат бўлиб юраверади.\nХалқ депутатлари Яшнобод туман Кенгашидаги O‘zLiDeP депутатлари шу йилнинг сентябрь ҳолатига кўра, тегишли ташкилотларга 20 та депутатлик сўрови юборишди, халқ депутатлари туман Кенгаши сессиясига 3 та масала киритилди. Депутатларга 50 га яқин мурожаат келиб тушган бўлса, деярли барчаси ижобий ҳал этилди. Сайёр қабуллар ва очиқ мулоқотларда ҳам фаол иштирок этяпмиз.\nҲар қандай муаммонинг ечимини топиш мумкинлигини амалда кўрдик. Кўпчилик яхши билади, 2016 йили Ўзбекистон ҳукумати порталида Бош вазирнинг виртуал қабулхонаси очилди. Ҳукумат раҳбари билан оддий одамлар ўртасида тўғридан-тўғри мулоқот йўлга қўйилди. Шу боис мазкур виртуал қабулхона ишга тушган куниёқ мамлакатимизнинг турли жойларидан мингга яқин ариза, шикоят ва таклифлар келиб тушди. Кўп ўтмай, барчамиз гувоҳ бўлдикки, аксарият муаммоларни нисбатан қисқа вақт ичида самарали, энг муҳими, қонун доирасида ҳал қилса бўлар экан. Бунинг учун хоҳиш ва ирода, ҳаётдаги муаммоларга тик қарай олиш, бартараф этишнинг таъсирчан йўлларини топиш талаб қилинади.\nХалқ депутатлари Яшнобод туман Кенгашидаги O‘zLiDeP депутатлари фақатгина “депутатлик сўрови юбордим, бўлди-да” қабилида эмас, балки йиллар давомида йиғилиб қолган муаммоларга ечим топишнинг турли йўлларини излаяпти. Тегишли ташкилотга депутатлик сўрови жўнатилгандан сўнг масала қанча вақтда ҳал бўлиши бўйича аниқ жавоб талаб қилиняпти. Мисол учун, тумандаги “Гўзал” маҳалласи сув қувурлари ўта таъмирталаблиги бўйича аҳолидан мурожаат тушган эди. Масалани ўргандим ва “Сувсоз”нинг Яшнобод туман бўлимига депутатлик сўрови юборганимдан сўнг неча кунда ҳаракат бошланиши ҳақида сўрадим. Орадан ўн кун ўтгач ишга киришилди ва эски қувурлар тўла алмаштирилди. Тўғри, ҳар доим ҳам иш силлиқ кечавермайди. Айрим муаммолар босқичма-босқич ҳал этилади. Ана шу жараёнда депутат одамларга буни тўғри тушунтира олиши ва саъй-ҳаракатларни қадамма-қадам етказиб туриши керак.\nҲаёт бор экан, инсон бор экан, муаммолар ҳам учраши табиий. Шундай экан, мурожаатлар билан ишлаш ҳеч қачон кун тартибидан тушмаслиги лозим. Албатта, ҳаммани тўла рози қилиш имконсиз. Бироқ сайловчиларимиз, бизга ҳамфикр бўлса, қўллаб-қувватласа, муаммоларга тик қараб, бир чеккадан ҳал қилишга депутатга кўмаклашса, ҳар қандай муаммога ижобий ечим топиш мумкин.\nЯшнобод туман Кенгашидаги\nМаданиятли одам қонунларни бузмайди\nЛИБЕРАЛ-ДЕМОКРАТЛАР ИСЛОҲОТЛАР МУВАФФАҚИЯТИНИ ТАЪМИНЛАШГА ҚОДИР


Нурмат Отабеков: Коронавирус ҳақида касалликка чалинмаган мутахассисга нисбатан кўпроқ биламан - Daryo\n21:11, 14.09.2020 20855\nНурмат Отабеков: Коронавирус ҳақида касалликка чалинмаган мутахассисга нисбатан кўпроқ биламан\nВазирлар Маҳкамаси ҳузуридаги Санитария-эпидемиологик назорат давлат инспекцияси бошлиғи Нурмат Отабеков коронавирусдан даволаниб чиққанидан кейин фаолиятини қай тарзда давом эттириш ҳақида «Shifobaxshuz» Telegram каналига берган интревюсида айтиб ўтди.\nКоронавирусга қарши курашиш тадбирларини давом эттирамиз. Албатта, ўша тадбирларни фаол иштирокчиси бўлиб қоламан деган умиддаман. Соҳа мутахассиси сифатида бу мени зиммамдаги масъулият деб биламан. Шу пайтгача тарғиботни амалга ошириш пайтида ўзим кўрмаган нарсам ҳақида гапириб берган бўлсам, эндиликда, касалликни ўз танасида ҳис қилган, бошидан кечирган шахс, мутахассис, сифатида яна аҳолига тушунарлироқ етказиш имкониятим пайдо бўлади. Нима бўлган тақдирда ҳам коронавирус касаллиги ҳақида тўлиқ тасаввурга эга бўлдим. Энди мазкур касаллик ҳақида, касалликка чалинмаган мутахассисга нисбатан кўпроқ биламан.\nЭнг асосийси, мен Ўзбекистон аҳлини яхши кўраман, миллатимни яхши кўраман. Шу юртда яшаганимдан, эл корига яраганимдан хурсандман. Халқнинг саломатлиги йўлида қўлимдан келганча ҳамма имкониятларимни ишга соламан. Ҳали олдимда жуда кўп вазифалар борлигини ҳис қилиб яшаяпман. Токай, коронавирус касаллиги юртимизни бутунлай тарк этмас экан, биз фаолиятимизни давом эттиришимиз керак.\nҚачонки коронавирус касаллиги республика ҳудудида қайд этилишдан тўхтаб, охирги бемор қайд этилгандан кейин ўн тўрт кун мобайнида биронта ҳам янги бемор қайд этилмаса, демак биз касаллик пандемиясини енгиш борасида қандайдир натижага эришган бўламиз.\nМен, саломатлигимга бефарқ бўлмаган, ҳолимдан хабар олиб турган, интернет сайтларида фикрларини билдириб турган барча ҳамюртларимга ўзимнинг чуқур миннатдорчилигимни билдираман.\nНурмат Отабеков, Республика махсус комиссияси ва Коронавирусга қарши кураш штаби аъзоси, профессор\nНурмат Отабеков: «Коронавирусга чалиниш эҳтимоли чалинмаслик эҳтимолидан кўпроқ эканини олим сифатида ўзим учун кашф қилдим»\nНурмат Отабеков: Қўшимча даволаш усуллари ва дори-дармонларсиз соғайдим\nДавлат бош санитария инспектори Нурмат Отабеков коронавирусни қандай юқтириб олганини маълум қилди\nНурмат Отабеков: Касал бўлиб қолган кунимни ўзида мен танимаган 802 нафар одам қўнғироқ қилиб, ҳолимдан хабар олди\n15:20, 07.10.2020 176662\n16:43, 02.10.2020 157111\n18:59 Бугун 391\nБоғдод марказидаги бозорда портлаш содир бўлди. 30 дан ортиқ киши ҳалок бўлгани айтилмоқда\n18:45 Бугун 580\nЎзбекистонда иссиқлик таъминоти масалалари бўйича кун-у тун ишлайдиган диспетчерлик хизмати жорий этилди\n18:35 Бугун 1372\n«Брексит» сабаб Британиянинг 50 га яқин компанияси Францияга кўчиб ўтди\n18:23 Бугун 5888\nҲеч кимга ярашмайдиган учта юбка модели (фото)\n18:59, 19.01.2021 128423\n09:45 Бугун 110713\n21:41, 19.01.2021 88339\n11:47, 20.01.2021 71805


“Фан докторлари ва фан номзодлари”. Янги сенаторлар кимлар? | Qalampir.uz\n“Фан докторлари ва фан номзодлари”. Янги сенаторлар кимлар?\nЖамият\t20 Январь 18:35 4252\nЯнги шаклланган Олий мажлиси сенатининг дастлабки йиғилишида президент Шавкат Мирзиёев сенатор шахси ва янги сенаторлар таркиби ҳақида гапирди.\n“Сенатор ҳаётда тажрибали, аччиқ-чучукни тотган, қарор қабул қилишдан олдин етти ўлчаб бир кесадиган бўлиши керак. Қуйи палатадаги сал жўшқин бўлиши мумкин. Сенатор қонунларни саралаб-саралаб яна бир марта ҳар бир қонунни “халқимизга қандай манфаат беради, бундан халқимиз қандай хулоса қилади” дея саралаш лозим. Биласизларми, ойнаи-жаҳондан ёшларимиз, халқимиз сизларни кўради.\n“Олдинги сенаторлар ҳам катта иш қилди. Олдинги сенаторларга ўзимнинг номимдан миннатдорчилик билдираман. Улар катта натижаларга эришди. Олий вакиллик органи аъзоси бўлиш нафақат олий шараф, балки катта масъулият ҳам эканлигини барчангиз яхши тушунасиз. Сенатор – аввало халқ ва давлат ишончини оқлаган инсон. Ўз тажрибасига эга ва тинимсиз меҳнат қилиб ташаббус кўрсатиб яшайдиган, эл-юрт манфаатини доимо биринчи ўринга қўядиган, ўз тақдирини эл-юрт тақдирига чамбарчас боғлайдиган шахсдир. Сизларни тимсолингизда шундай етук ва фаол шахсларни тасаввур қиламиз”, дейди Президент.\nШавкат Мирзиёев янги сенат таркиби, уларнинг мутахассисликлари ва илмий даражалари ҳақида аниқ сонлар келтирди.\n“Сенатнинг янги таркиби юқори профессионал даражада шаклланди. Уларнинг 20 нафарини иқтисодчилар, 19 нафари муҳандислар, 13 нафари педагоглар, 7 нафари ҳуқуқшунослар, 6 нафари тиббиёт ходимлари, 5 нафари агрономлар, 4 нафарини журналистлар ҳамда 12 нафарини жамоат ташкилотлари вакиллари ташкил қилди. Улар орасида 16 нафар фан доктори, 12 нафари фан номзоди эканлиги юқоридаги фикрни тасдиқлайди”, дейди давлат раҳбари.\n25 Октябрь 10:08 50189\n25 Октябрь 14:58 44247\n25 Октябрь 08:27 31944\n25 Октябрь 14:27 19936\n26 Октябрь 11:42 19718


Хитой пойтахти Пекинда бўлиб ўтаётган минтақавий йиғилишда 31 октябрь куни сўзлаган Афғонистон Президенти Ашраф Ғани мамлакатда тинчлик ўрнатиш янги ҳукуматнинг “устувор мақсади экани”ни алоҳида таъкидлади.\nҒани Афғонистон ҳукуматининг сиёсий мухолифлари, айниқса, Толибон ҳаракатини афғонлараро диалогга қўшилишга даъват қилди.\nХитой Ташқи ишлар вазири Ванг Йи ҳам Афғонистондаги барча гуруҳларни “эски гиналарни четга суриб” сиёсий ярашув жараёнида иштирок этишга чақирди.\n- Биз Афғонистондаги барча гуруҳларни, жумладан, толибларни шу имкониятдан фойдаланиб, қарор қабул қилишга, имкон қадар тез фурсатда сиёсий муросага келиш учун жанг майдонини тарк этиш ва келажакка эътибор қаратишга чақирамиз. Афғонистон халқининг тинч тараққиётига барча томон биргаликда ҳиссасини қўшиши лозим, дея баёнот берди Ванг Йи.\nХитой Бош вазири Ли Кецян Хитой ҳукумати афғонларга турли соҳаларда касб ўргатишда малакали ёрдам кўрсатиш учун 244 миллион АҚШ доллари миқдорида маблағ ажратиши, бундан ташқари 500 нафар афғонистонлик талаба Хитойда таълим олишини айтди.\n29 октябрь куни Хитой Афғонистонга 330 миллион доллар маблағ профессионал тренинглар учун грант сифатида берилиши ва келаси беш йил давомида 3500 нафар афғонистонлик талаба Хитой олийгоҳларида таҳсил олишига имкон берилишини билдирган эди.\nБир триллион доллардан ортиққа тенг минерал ресурсларга эга экани айтилаётган Афғонистоннинг асосий инвестори Хитой ҳисобланади.\nПекин аллақачон Афғонистоннинг нефт ва мис конларини ўзлаштириш бўйича шартномалар имзолаган.\nАфғонистон Хитой билан 76 километрлик чегара ҳудудига эга.\nМинтақавий анжуман муваффақиятли ўтганини олқишлаган Хитой Ташқи ишлар вазири Ванг Йи йиғилиш иштирокчилари “Пекин Декларацияси” доирасида савдо, инвестиция, инфратузилма, фожиалар олдини олиш ва маориф соҳаларини ўз ичига олган 64та дастурни Афғонистонда амалга оширишни бошлашга келишиб олинганини билдирди.\nВанг фикрича, бу лойиҳалар афғонистонликларга ташқи ёрдамсиз мамлакатда тинчликни сақлашда ёрдам беради.\nАфғонистон бўйича Истанбул жараёни деб номланган вазирлар даражасидаги тўртинчи учрашувда ўттиздан ортиқ давлат расмийлари ва халқаро ташкилотлар вакиллари, шунингдек, БМТнинг Афғонистон бўйича махсус вакили Ян Кубиш ҳам қатнашмоқда.\nКеласи йилларда Афғонистондаги хорижий кучлар сони кескин камайиши боис мамлакат келажаги хусусида хавотирлар кучаймоқда.\nАйниқса, Афғонистондаги жанггариларнинг Шинжон уйғур мухториятидаги айирмачилар билан алоқа ўрнатиши мумкинлиги Хитой ҳукуматини ташвишга солмоқда.


Москва муфтийси Россияда кўпхотинлиликни қонунийлаштиришга чақирди - 25.09.2019, Sputnik Ўзбекистон\nМосква муфтийси Россияда кўпхотинлиликни қонунийлаштиришга чақирди\nРоссияда аёллар сони эркаклар сонидан кўп – Росстат маълумотларига кўра, 10 миллионга. Бунинг устига, Россияда "аёллар бева ёки ажрашувдан сўнг ёлғиз... 25.09.2019, Sputnik Ўзбекистон\n© Sputnik / Екатерина Чеснокова / Фотобанкка ўтишВыставка свадебной и вечерней моды в Москве\nРоссияда аёллар сони эркаклар сонидан кўп – Росстат маълумотларига кўра, 10 миллионга. Бунинг устига, Россияда "аёллар бева ёки ажрашувдан сўнг ёлғиз қолаётган" ҳолатлар ҳам кам эмас, дея ўз таклифини далиллаган муфтий\nТОШКЕНТ, 25 сен - Sputnik. Бутун Россия бўйлаб кўпхотинлиликнинг қонунийлаштирилиши эркакларнинг аёлларга нисбатан камлиги туфайли юзага келган қатор ижтимоий муаммоларни ҳал этишга ёрдам берарди, деб таъкидлаган РИА Новостига Москва муфтийси Илдар Алаутдинов.\nЎзбекистонда эр-хотин ажралишига сабабчи бўлганлар жазоланади\n17 Январ 2019, 12:48\nСал олдин, РФ Мусулмонлар диний идораси раҳбари шайх Равиль Гайнутдин мамлакатнинг мусулмон регионларида кўпхотинлилик легаллаштирилишини мақсадга мувофиқ, деб ҳисоблашини айтган эди. Кўпхотинлилик, унинг сўзларига кўра, "40та жазман орттириб, улар ҳамда никоҳсиз туғилган фарзандлар олдида заррача масъулият юкини ҳис этмасликдан кўра" анча яхши.\n"Мен кўпхотинлилик албатта қонунийлаштирилиши керак, деб ҳисоблайман. Бу амалиёт мавжуд бўлишга ҳақли, ахир айрим динлар, шу жумладан Ислом дини ҳам бунга рухсат беради", - деб айтган Алаутдинов.\nМуфтий Россияда аёллар сони эркаклар сонига нисбатан кўп эканлиги ҳақидаги фактни инобатга олишга чақирган - Росстат маълумотларига кўра, 10 миллионга. Бундан ташқари, Россияда "аёллар бева ёки ажрашувдан кейин ёлғиз қоладиган" ҳолатлар ҳам кам эмас. Бундан ташқари, кўпхотинлилик қатор регионларда мавжуд, масалан Татаристонда, Чеченистонда, Доғистонда, деб таъкидлаган у.


Украина ва АҚШ ўртасида стратегик ҳамкорлик шартномаси имзоланди\n20 январ 2022, Тошкент вақти: 18:38\nАҚШ давлат котиби Энтони Блинкен ва Украина ташқи ишлар вазири Дмитрий Кулеба.\nВашингтонда АҚШ давлат котиби Энтони Блинкен ва Украина ташқи ишлар вазири Дмитрий Кулеба стратегик ҳамкорлик тўғрисидаги янги шартномани имзолади. Шартномада икки давлат ўртасидаги стратегик ҳамкорлик умуминсоний қадриятларга асосланиши таъкидланди.\nҲужжатда, шунингдек, АҚШ ва Украина ўртасидаги хавфсизлик, мудофаа, иқтисодий соҳалардаги ҳамкорлик масалалари ҳам қайд этилган. Жумладан, Украинанинг энергетик хавфсизлигига алоҳида эътибор қаратилиши, Вашингтон Киевнинг бу йўналишдаги ҳаракатларини қўллаб-қувватлаши белгиланди.\nАҚШ Украинанинг қуролли агрессияга ва Россия махсус хизматлари томонидан амалга ошириладиган киберҳужумларига қаршилик қилиш ҳаракатларини қўллашга ҳам ваъда берди.\nБундан олдинги стратегик ҳамкорлик шартномаси 2008 йилда имзоланган эди. Ўшанда томонлар шартнома мазмунини ҳар 10 йилда қайта кўриб чиқишга келишиб олганди.


4-савол. Биз: «Қуръонни Муҳаммаднинг шогирдлари ёзган, Қуръонннинг асл нусхаси сақланмаган, фақат унинг кейинроқ кўчирилган нусхалари маълум», деб ўқидик. Демак у нусхалар билан Муҳаммад нусхаси ўртасида бир-бирига боғликлик йўқ, шунинг учун бу матнни худо ваҳий қилган деб ҳисоблаб бўлмайди. Нимага бизни унинг худо томонидан ваҳий қилинганига ишонтирмоқчи бўласиз, ахир асл нусхаси йўқолган бўлса?\n4-жавоб. Қуръон Пайғамбар сав вафотларидан озгина ўтмай ҳақ йўлда бўлган халифа Абу Бакр даврларидаёқ бир китобга жамланган эди. Бу китобдан бошқа халқ орасида кўплаб Қуръон бўлакларини ўз ичига олган ёзувлар ҳам бор эди. Бу Умар ра халифалик замонларигача давом этди. Усмон ра халифалик даврларига келиб, Қуръонни тўғри ўқиш борасида баъзи ихтилофлар пайдо бўлди.\nХалифа Усмон ра Пайғамбар сав саҳобаларидан тузилган шўронинг ризолиги ва қўллаб қувватлаши билан фақат Қурайш лаҳжасидаги Қуръонни қолдириб, ундан нусхалар кўчириб халқ орасида тарқатишни буюрди. Бунинг учун у Зайд ибн Собитни чақириб, Қуръон намуналарини кўпайтириш бўйича тузилган ҳайъатга бошчилик қилишни топширди.\nҚуръоннинг биринчи намуналари ҳақида тарихий манбаларда хар хил рақамларни келтирилади. 4, 5, 7 нусха деб айтилади. 7 нусха деб айтилган манбаълардан маълумки, бир нусхаси Мадинада қолган, бошқалари Маккага, Шомга (Дамашққа), Яманга, Баҳрайнга, Басрага ва Куфага юборилган. Ана шундан кейин, Усмон ра ҳайъатнинг ишидан кейинги қолган барча нусхаларни, парчаларни йўқотишни буюрди. Муъоз ибн Саъд бу воқеаларни хотирлаб: “Усмон қолган парчаларни йўқ қилаётганда мен кўпчиликни фикрини эшитганман, улар барчаси бир овоздан Усмонни қўллаб қувватлашган ва рози бўлишган” - дейди.\nАбу Қилоба эса: Усмон ра (қуръон ёзилган) парча ёзувларни йўқ қилиб бўлгач, барча мусулмон вилоятларга номалар юборди, унда қуйидаги сўзлар ёзилган эди. “Мен Қуръони каримни намуна нусхаларини кўпайтириш бўйича шундай ишларни қилдим, кейин китобдан ташқари барча ёзувларни йўқ қилдим. Сизларга ҳам ўз вилоятларингда бўлган (ёзув) ларни йўқ қилишни топшираман.”\nМадинанинг амири бўлган Марвон Ҳафса онамиз вафотларидан кейин у кишида қолган охирги ёзувларни ҳам йўқ қилгач: “Келажакда мусулмонлар ўртасида низолар чиқишини истайдиганлар бўлиши мумкин. Ушбу парчаларни далил келтирадиларда, гўёки бу Усмон мусҳафидан фарқ қилади, дейишади. Шунинг учун бу парчаларни йўқ қилдим” –деди.\nЁзувлар (суҳуфлар) билан Китоб (Мусҳаф) ўртасидаги фарқ.\nАбу Бакр ра замонларидаги ёзувлар (суҳуфлар) билан Усмон ра замонларида кўчирилган китоб ўртасида баъзи фарқлар бор. Бу даврда урушларда қорилар ҳалок бўлаётгани, уларнинг вафоти туфайли қуръонни унутилиб кетиши хавфи туғилиб, уни тезроқ жамлаш эҳтиёжи туғилган эди. У пайтдаги жамлаш - Пайғамбар сав даврларида ёзилган “Арзатул-Охира”да текширилган парчаларни жамлаш бўлди. Бу парчалардан барча хабардор эди ва уларни ёддан билишар эди.\nЛекин улар ҳали жамланган бир бутун ҳолатда эмас эди. Уларни Пайғамбар сав замонларида бир бутун китобга жамлаш имконияти ҳам йўқ эди. Чунки қачон Илоҳий Ваҳий нузули тўхтайди, ҳеч ким билмас, Пайғамбар савга нозил бўладиган янги ваҳий қайси сурага ёзиб қўйилиши кераклигини билмас эди. Абу Бакр ра эса Пайғамбар сав кўрсатган, ўргатган тартиб бўйича Қуръон оятларини сураларга жамладилар.\nУсмон ра даврларида кўпайтирилган Китоб нусхалари эса, Қурайш лаҳжасидан бошқа лаҳжаларда ўқилганда пайдо бўлган ихтилофларга нуқта қўйиш мақсадида қилинган эди. Бу иш барча мусулмонлар учун ягона Қуръон матнини жамлашга йўналтирилган эди. Натижада Қуръон қироати фақат қурайш лаҳжасида бўлиши лозим деган бир фикрга келинди. Ва эълон қилиндики, бундан буён бизда бирлик бўлиши керак ва Қуръон фақат қурайш лаҳжасида ўқилиши керак, чунки у Пайғамбар сав тиллари. Шу билан бирга Китобда суралар кетма кетлиги тартиби ҳам ўрнатилди. Бу иш Пайғамбар сав саҳобаларининг умумий ризолиги билан тузилган ҳайъат томонидан бажарилди.\nШундай қилиб Қуръон матнини умумий солиштириш ташаббуси Умар ибн Хаттоб рага тегишли эди. Халифа Абу Бакр Сиддиқ ра бу йўналишдаги ишни ташкил қилдилар. Зайд ибн Собит бу вазифани бажарди. Халифа Усмон ра эса нусхаларни кўпайтириш ва оятлар ўқилишини, уларнинг жойлашишини аниқлаштириш тўғрисида фармон берди. Бу ишни яна Зайд ибн Собит кўпчилик саҳобалар билан биргаликда бажарди.\nҚуръонннинг Асл матни деб Пайғамбар сав айтиб туришлари ва буйруқлари билан саҳобалар томонидан ёзиб қўйилган - Юқоридан нозил қилинган матн ҳисобланади. Биз Мусулмонлар Оллоҳнинг сўзини барча инсониятга ҳеч қандай ўзгартиришларга учрамай сақлангани тарихини бутун тафсилотлари, қиёфалари билан тасвирлаб бера олишимиздан фахрланамиз.


Эътироф 12.06.2020 12:11\nЖаҳон банки яна бир бор Ўзбекистонни эътироф этди\n2020 йил коронавирус эпидемияси шароитида ретсессия эмас, балки иқтисодий ўсиш тахмин қилинаётган Шарқий Европа ва Марказий Осиёдаги ягона мамлакат Ўзбекистон бўлиб қолиши башорат қилинмоқда. Бу ҳақда Жаҳон банкининг июнь ойида чиққан «Жаҳон иқтисодиёти истиқболлари» маърузасида сўз юритилган.\nCOVID-19 пандемияси туфайли жаҳон бозорларида хом ашё маҳсулотлари нархи тушиб кетгани, глобал ва минтақавий ишлаб чиқариш-сотиш занжирида рўй берган узилиш ҳамда молиявий бозорларда таҳликага дош бермаслик даражаси ошиши Европа ва Марказий Осиё мамлакатлари иқтисодиётига ҳалокатли таъсир кўрсатган.\nЖаҳон банки прогнозига кўра, 2020 йил жаҳон иқтисодиётида 5,2 фоизлик пасайиш кутилмоқда. Бу Иккинчи жаҳон урушидан кейинги даврдаги энг салбий ҳолатдир. Маърузада айтилишича, аҳоли жон бошига ишлаб чиқариш ҳажми 1870 йилдан бошлаб мамлакатларнинг энг катта улушига тўғри келади.\nИнқирозга жавобан, минтақадаги кўплаб мамлакатлар марказий банклари пул-кредит тизимини қўллаш кўламини кенгайтирмоқда. Қозоғистон расмийлари валюталарни барқарорлаштириш ҳамда волатиллик (ўзгарувчанлик)ни пасайтириш учун валюта бозорларида интервенция ўтказмоқда, Россия расмийлари эса айни мақсадда суверен жамғармалардан фойдаланмоқда.\nШарқий Европа ва Марказий Осиё минтақаси иқтисодиётида 4,7 фоизлик пасайиш тахмин қилинмоқда, деярли барча мамлакатлар иқтисодий ретсессияни бошидан кечирадиган бўлиб турибди. Минтақадаги йигирма тўрт давлат орасида биргина Ўзбекистон 2020 йилда 1,5 фоизлик ўсишга эришиши кутилмоқда.\nЭкспертлар таҳлилига кўра, Россия, Қозоғистон ва Озарбайжондаги иқтисодий ўсишни нефтга бўлган паст нарх чеклаб турибди. Россияда COVID-19 коронавирус инфекцияси тарқалишидаги сакраш ва нефть нархи тушиб кетиши ортидан иқтисодий пасайиш 6 фоизни ташкил этади.\nПандемия хусусий истеъмол ва инвестицияларни чеклаётгани боис, иқтисодий фаоллик Марказий Европада 5, Ғарбий Болқон ярим ороли мамлакатларида – 3,2, Жанубий Кавказда – 3,1, Шарқий Европада 3,6, Марказий Осиёда – 1,7 фоизга қисқаради.\nЖаҳон банки экспертларининг қайд этишича, «кўпчилик мамлакатлар, гарчи чекланган солиқ-бюджет имкониятларига эга бўлсалар ҳам, директив органлар мавжуд захирадан фойдаланмоқда ёки устуворлик соғлиқни сақлаш, ижтимоий ҳимоя, хусусий секторни қўллаш ҳамда молиявий бозордаги узилишнинг олдини олишга қаратилмоқда».\nБир қатор мамлакатлар солиқ-бюджет чоралари пакетлари жорий этилишини эълон қилди, бироқ соғлиқни сақлаш тизими салоҳияти чекланганини ҳисобга олганда, кўпчилик мамлакатлар иқтисодиёти пандемияга яхши тайёргарлик кўрмагани маълум бўлиб қолди. Тожикистонда ретсессия 2, Туркияда – 3,8, Қозоғистонда – 3, Қирғизистонда – 4 ва Туркманистонда 0 фоизни ташкил этади.\nУшбу кутилма (прогноз) мамлакатлар ҳукуматлари томонидан иккинчи ярим йиллик бошланишида чеклов чораларини босқичма-босқич бекор қилиши тўғрисидаги тахминлардан келиб чиққан ҳолда тузилган. Пандемия оқибатларини аста-секин бартараф этиш ҳамда савдо ва инвестицияларни қайта тиклашни кўзда тутувчи сценарийга кўра, 2021 йилда минтақа иқтисодиёти жонланиб 3,6 фоизлик ўсиш кузатилиши мумкин.\nОлдинроқ Жаҳон банки 2020 йилда меҳнат муҳожирлари уйларига жўнатаётган пуллар миқдори 20 фоизга қисқаришини олдиндан башорат қилганди. Халқаро меҳнат ташкилоти май ойи охирида инқирознинг ёш йигит-қизларга кучли салбий таъсир кўрсатиши ҳамда уларнинг таълим олиш ва ишга жойлашиш имкониятлари пасайиши мумкинлиги ҳақида сўз юритилган маърузасини эълон қилганди. «Карантин авлоди» учун салбий таъсир узоқ вақт давом этиши мумкин, дея тахмин қилишяпти экспертлар.


Қашқадарё: Макрид қишлоғига сел келди\n12 май 2021, Тошкент вақти: 06:06\nҚашқадарё вилояти Китоб туманининг Макрид қишлоғига 10 ноябр куни сел келиши оқибатида аҳоли уйларига жиддий шикаст етди. Бу ҳақда Озодликка воқеага гувоҳ бўлган макридликлардан бири маълум қилди.\n- Қишлоғимизга сел келиши натижасида аҳолининг қўй-молларидан тортиб, экинларигача ҳаммасини оқизиб кетди,- дейди макридлик суҳбатдош.\nМаълумотларга кўра, жорий йилда Макридга тўрт марта сел келган. Бироқ Фавқулодда вазиятлар вазирлиги вакиллари аҳолига ёрдам кўрсатишда тезкорлик кўрсатмагани айтилмоқда.\nСелдан талафот кўрган хонадонларга ёрдам сифатида маҳаллий ҳокимият ҳар бир оилага бор-йўғи 1 килограммдан макарон ва 1 килограммдан гуруч бераётгани айтилмоқда.\nБундан ташқари, маҳаллий ҳокимият келгусида сел келиши ва шунга ўхшаш табиий офатлар оқибатларини бартараф қилиш учун маркидлик ҳар бир оиладан 100 минг сўмдан йиғиб беришни сўраган.\nЖорий йилда Фрағона, Жиззах ва Қашқадарёнинг бошқа минтақаларида ҳам сел келиши оқибатида аҳоли зарар кўрган эди.


Қозоғистонлик фотограф ишлари Москвадаги халқаро биенналеда - Номадлар,Турклар,Қозоқ одатлари ва анъаналари,Қозоғистон табиати\n#биеннал #Москва #кўргазма #Фотограф\nҚозоғистонлик фотограф Дамир Жукенов ишлари Москвада ўтказилаётган «Фотографияда мода ва услуб - 2021» халқаро биенналесида тақдим этилди. «Ҳамма учун эмас» кўргазмаси Россия пойтахти аҳлида катта қизиқиш уйғотди. Бу бежиз эмас. Дамир Жукенов ишлари бир услубда яратилган. Ҳар бир блокда ғаройиб воқеа яширин, моделлар ва либос деталлари чуқур ўйланган. Муаллиф фикрича, уларни аёллик латофати, гўзаллиги ва оқ-қора ранглар бирлаштиради. Шундай суратларга муҳрланган инсониятнинг гўзал жинсига бағишланган фотосанъат қасидаси.\nДамир Жукенов, фотограф:\n- Бу кўргазма севимли фотографларга эҳтиром рамзи сифатида ташкил қилинди. Питер Линдберг, Герб Ритц, Ричард Аведон шулар жумласидан. Бу эса вақт чеклай олмайдиган фотоасарлар яратиш фикрини берди. Биз услуб ва модани шундай тасаввур қиламиз: вақт, геолокациядан ташқаридаги ҳолат, шунинг учун қаерда ва қачон олинганини тушуниш қийин бўлиши учун оқ-қора шаклда суратга олинган. Бу эса биз яқинлашишни истаган фотографлар эталони ҳисобланади.\nРассом биенналесида жами 32 та фотоасар тақдим этилди, улар шу вақтгача ҳеч қаерда чоп этилмаган. 4 та фотосессияни ижодкор карантин даврида ўтказган. Шу тариқа, санъат ҳамиша долзарб эканлигини кўрсатди. Ва ижод қайноғини чеклаш имконсизлигини исботлади.\n- Болалигимдан ижод ва санъат мени ўзига тортган, шу йўналишда ривожланишни хоҳлаганман. Ва ҳаётимни шу ишга бахшида этдим. Айнан фотография ўзида рангни ҳам, композицияни ҳам жамлашини тушундим. Назаримда, фотографияда ўзлигимни топдим.\nДамир Жукенов Москвага 6 йил муқаддам борган. Ўтган давр мобайнида етакчи Россия юлдузлари ҳамда жаҳоннинг илғор мода нашрлари билан ҳамкорлик қилди. Юртдошимиз фикрича, ўзига ишонч, танлаган йўлдан оғишмаслик ва маҳоратни ошириш муваффақиятга калит бўлади.\nҲар бир хорижлик сайёҳ учун субсидия ажратилади\nҚозоғистон амалий санъат усталари Анқарада


Энурез - Динда саволим бор\nПост Ummu Maryam » 01 окт 2017, 12:24\nАссалому алайкум! 5 ёшга тўлмаган қизим бор. Кечқурун сийиб қўяди. Гижжадан деб уйлаб даволандик. Менимча таъсири бўлмади. Кундузи сийиб қўйиши қолди, алҳамдулиллаҳ. Лекин баъзида ички кийимида озгина намлик кўраман, улгурмаганиданми ёки ҳожатдан кейн тегадими, билмайман. Ҳалигача таглик ишлатаман. Баъзида сийиб памперсдан кийимларига ўтиб кетади. Жуда ҳам қийин экан. 2та укаси бор, ўғлим 3 ёшда, камдан-кам сийиб қўяди, кўп ҳолатда уйғонади. Қизим сийиб қўйса кайфиятисиз йиғлаб уйғонади. Қизимни уйқуси қаттиқ. Шунга дадаси кўпинча тўсаман деб уйғотишимга қарши бўлади. Бу нарса унга руҳан таъсир қилмаслиги учун қандай йўл тутишим керак? Тезроқ бундан қутулиш учун нималарни тавсия қиласиз? Ҳозир 6 ойлик қизим бор. У бу нарса билан қийналмаслиги учун нималарга эътибор берай?\nПост Руҳшунос » 30 окт 2017, 06:59\nВа алайкум ассалом! Бу касаллик тиббиётда «энурез» деб аталади. Келиб чиқиш сабаблари жуда кўп ва хилма-хил. Лекин асосан бола, айниқса, ўғил бола 1,5 ёшга кирганидан кейин тагликни тақишни тўхтатмасликдан ҳам келиб чиқади. Кечқурун ухлашидан 4 соат олдин суюқлик беришни тўхтатиш, памперс тақмаслик, ухлаш олдидан телевизор кўрсатмаслик, қўрқинчли нарсалардан эҳтиёт қилиш, ўйин ўйнатмаслик ва, албатта, ухлашга соат 21 дан кечиктирмаслик керак. Бунинг учун боланинг кун тартибини кўриб чиқинг, нима еб-ичиши, ўйнаши, ухлаши ва ривожланиши учун вақтларни белгиланг. Мабодо, яна орада кечаси энурез ҳолатлари бўлса, уни ҳеч ҳам уришманг ва уялтирманг. Шундай қилсангиз, болада бу касаллик янаям кучаяди. Кечаси тўсиш ниятингиз бўлса, болани яхшилаб уйғотибгина, кейин тўсинг. Акс ҳолда боланинг руҳиятига таъсир қилиб, энурез давом этаверади. Шу ишлардан кейин ҳам энурез ҳолати кузатилса, унда, албатта, педиатр ёрдамига мурожаат қилиб, гормонга таҳлил топшириш ўринли бўлади. Гормонларнинг иш фаолияти бузилиши ҳам энурезга олиб келиши мумкин. Валлоҳу аълам!\nМавзу - Энурез


Внеклассная работа по узбекской литературе на тему: «Сўзда сеҳр, шеърда ҳикмат бор» (100-летию Зульфии).\nИнфоурок › Другое › Другие методич. материалы › Внеклассная работа по узбекской литературе на тему: «Сўзда сеҳр, шеърда ҳикмат бор» (Зулфия ҳаёти ва ижоди асосида).\nҚозоғистон Республикаси Таълим ва фан министрлиги\nА. П. Чехов номли 21-умумий ўрта мактаб\nЗулфия таваллудининг 100 йиллиги\n«Сўзда сеҳр, шеърда\nшымкент – 2015\nа) таълимий мақсад: мавзу ҳақида тушунча бериш, Зулфия ижоди ҳақида яқиндан таништириш, шеърларидан ёддан ўқиш.\nб) тарбиявий мақсад: Зулфиянинг ҳаётбахш мисралари орқали Ватанга,\nота-онага,ёрга, фарзандга, табиатга муҳаббат уйғотиш.\nв) ривожлантирувчи мақсад: ўқувчиларни мустақил фикрлашга, ҳозиржа-вобликка ва ўз фикрини эркин баён эта олишга ўргатиш.\nНоанъанавий (мушоира, суҳбат, савол-жавоб, ифодали ўқиш).\nИнтерактив тахта (слайдлар), Зулфия ҳаёти ва ижодига оид фото-монтажлар, шоиранинг шеърий тўпламлари.\n1. Зулфия - меҳр-муҳаббат ва садоқат тимсоли, маънавий жасорат соҳибаси.\n3. Видео лавҳалар (шоира билан дийдорлашув).\n4. Зулфия ва унинг шеърияти ҳақида (“Ўзбек қизи-Зулфия”).\nБошловчи Роза Файзуллаева:\n1 март. Мунаввар тонг отди. Бу сира оддий тонг эмас. Айни дамда у нафо-сатга тўлиқ баҳорий кунларга йўл очибгина қолмай, ўзининг дилбар куй-чиси номини ҳам олқишлаб уйғонди. Шоира Зулфияхоним ёди, ҳаётбахш мисралари бугун халқимиз руҳиятига баҳор қуёшидай ёқимли, оқ, пушти гуллардай ҳарир туйғулар каби ташриф этди.\nБутун дунё Ўзбекистон халқ шоираси Зулфияхоним тимсолида замонавий ўзбек шеъриятининг энг порлоқ саҳифаларини кўради. Европа, Осиё минбар-ларидан туриб, ўзбек аёлининг қалами ва сўзи қудратини кўрсата олган хас-сос шоиранинг тонг куйчиси деб ном олгани ҳам бежиз эмас, албатта. Бугун-ги кунни шеърсевар халқимиз, айниқса, устоз юрган ижод йўлидан қадам ташлашни орзулаётган издош қизлар чинакам байрам деб биладилар. Ҳар йили шоира таваллуд топган ушбу кунда унинг Тошкент шаҳрида жойлаш-ган муҳташам ҳайкали пойи қучоқ-қучоқ гулларга – меҳр ва соғинч, эҳтиром ифодаларига тўлади.\nБу боғлар бир боғлар бўлади ҳали …\nЎзинг ташна этдинг, ўзинг сув тутдинг, Йўл юрдим, соғиндим, тўкилди байтим\nҚалбимдаги саҳром, дарёмсан, халқим! Хорижнинг шомлари, саҳарларида,\nСени сева-сева мен бойиб кетдим, Эзгу истакларинг жаранглаб айтдим\nДунё ичра топган дунёмсан, халқим! Осиё, Африка минбарларида.\nЮрак чақмоқ теккан осмон юзидай, Пахта хирмонининг ўсди бўйлари,\nЛекин эътиқодим, иймоним бутун, Таниди, тан олди яқину йироқ\nУмримда қилганим озми-кўпимдан, Ғурурдан денгиздай тўлиб куйладим,\nМеҳрим дарёсидан серобман бу кун. Толелар тиладим бундан ёрқинроқ.\nМенга Навоийдан айтинг алла деб, Мактублар ёздинг сен, мактублар битдим,\nЛутфийдан онгимга зиё таратдинг, Гоҳ кўзга нам қалқиб, гоҳида хушбахт.\nҚийналган оламга бўлгин далда деб Шеър билан, сўз билан қалбингга етдим,\nАсли ўзинг мени шоир яратдинг... Ўша қалб мен учун энг шарафли тахт.\nЁш шуур, курашчан туйғулар билан Кўзим устидасан бу туғёнли дам,\nСенинг тақдирингга маҳкам туташдим, Сен билан такдирдош кундузли бўлдим.\nНе-не ғанимлар-ла курашганинг он Сени деб сийлади Умр, азиз Ватан\nКўпнинг бири бўлиб малҳамга шошдим. Эъзозли бўлдим мен, юлдузли бўлдим.\nСарғайган даштларга бердинг яшил қон, Ҳали бор олдимда ўтмаган бурчим,\nТупроқ тепаларда шаҳар кўтардинг: Ўтайман кўзимда тирик турса нур.\nҲар бир ғалабангни кўрган суюк он Умримдаги барча фасллар учун\nДилдаги ўз ғамим куйи чўкарди. Ўзига бек халқим, Сенга ташаккур.\nСоғинганда излаб бир нишон, Кўкда менинг бошимда туриб\nҚабринг томон олар эдим йўл. Гўё юрагимдай қалқди у.\nКелтирардинг менга бир замон, Кўзимдаги ёшимни кўриб\nЭнди ҳар чоғ мен элтаман гул. У ҳам тўкди ёшини дув-дув.\nКелдим. Узоқ қолдим мен сокин, Биз йиғладик тепангда шу кун,\nСенинг азиз бошингда ёлғиз, Келдингми, деб кўтармадинг бош.\nОсмон тиниқ эди ва локин, Айт-чи, сен-ла бахтиёр онлар,\nПарча булут етиб келиб тез, Кўрганмидинг кўзимда бир ёш?\n«Теразамнинг олдида бир туп Сен тугатгач чанқоқлик билан\nЎрик оппоқ бўлиб гуллади...» Ўқиб мафтун бўлганим ҳаёт.\nГулни кўриб ишқпараст қалбим, «Қалай деган» бўлиб термулган\nМинг айтилган дарддан куйлади. Кўзларингнинг оташи ҳаёт.\nСени қўмсаб оқшом чоғида Ҳали ҳаёт, такрор ўқиркан\nҲижрон қўшар экан ҳарорат. Завққа тўлиб яйраган кўксим.\nЎлгудайин муштоқ бўлибман — Юзингдаги улуғвор, майин,\nВисолингга, йўқ чоғи тоқат. Бир жаҳонга арзир табассум.\nСени қўмсаб оқшом чоғида Бари ҳаёт, муҳаббат каби,\nКириб келдим шу таниш уйга. Ҳамма ерда кўринар изинг.\nБиз бир чоқлар яшаган уйда Паррандалар нағма куйида\nТунаб қолдим хаёл-ла бирга. Жаранглайди товушинг, сўзинг.\nБунча иссиқ, бунча ҳам шинам Мени ўраб олди ҳаяжон,\nЁшлик кечган торгина шу жой. Яна ортди севгининг кучи.\nБунда яшар ажиб онлардан, Шарқ қизариб, чиқмоқда қуёш,\nИшқ-ла ўтган тунлардан чирой. Олтинланди теракнинг учи.\nҲар бурчаги элитар ҳушим, Сен куйлаган ўрик шу кеча\nНақадарлик ошно, яқин. Бурканди оқ — оппоқ чечакка.\nХудди тунда камолга етган Мен қадрдон хотира билан\nҚўшиғингда чақнаган чақин. Жўнаб кетдим уйимга якка.\nБунда ҳаёт — илҳом онлари\nҚаламингдан тўкилган гавҳар.\nГул бўйини олганда шамол\nРашкка тўлиб тўнган у кўзлар.\nСеваман, олтин куз, севаман жондан, Мен ғамгин боқмайман, кўнглимда баҳор,\nАтлас табиатли гўзал чоғингни. Олтин япроқларга қараб толмайман.\nДарахтлар либоси ранго-ранг, гулгун, Ясан келинчакдай ҳар бир дарахтни\nКўзни эркалаган чаман боғингни. Севаман! Нигоҳим уза олмайман.\nСеваман, ерларга рангдор япроқлар, Булут чодирини йиртиб, мўралаб,\nЮмшоқ ва ранг-баранг гилам тўшаса, Чиқса қуёш, кўкка бўламан мафтун,\nГул тергандай териб барг қизалоқлар, Севаман нурларда пати ялтираб,\nҚушлардай гурпанглаб яйраб ўйнаса. Оппоқ кабутарлар қилсалар ўйин.\nДалада пахталар кумуши порлаб, Тўзони ювилган барглар шамолда,\nМомиқ юзларини қуёшга тутса, Рангини кўз-кўзлаб қилганда ҳузур,\nТеримчи чечанлар этаклаб, қоплаб Ҳозир тинган ёмғир томчиларида,\nТоғдай хирмонларга келтириб тўкса — Олтин япроқларда ёниб тоза нур —\nМен беҳад севаман! Енгим шимариб, Гавҳар маржон каби ялтираб турса,\nҚизлар орқасидан юраман мен ҳам. Мени ҳам ўрайди шеърий ҳаяжон!\nКенг водий қўйнида кўксим қабариб, Қуёшни қаршилаб чиқиб айвонга,\nЯйрайман, нашъага тўламан бу дам. Нурларга кўмилиб юраман шодон.\nСимоб тўлқинлари тутиб осмонни, Севаман олтин куз, севаман жондан!\nМуттасил ёмғирлар зериктирса ҳам, Товусдай безанган дарахт, боғларни!\nКумуш булокдарнинг сувлари сокин, Ёмғирли оқшоминг, қуёшли тонгинг,\nҚушлар инларига кириб олса ҳам. Хаёлга чўмганим гўзал онларни!\nТоғ ортига ўтиб кетди кун, Соф ел эсар... Парвона учар,\nСекин чўкди тоза, салқин тун... Чироқ атрофида ўгрилиб,\nМен дераза очганим чорбоғ, Столимга тушади келиб.\nМайин қўшиқ ёйилар ҳар ён, Мен ёзаман, юлдузлар ўтар,\nЭсиб ўтган ел шарпасида. Ҳар бириси сўйлар бир эртак.\nСув оқади аллалаб тунни, Ёрқин тонгдан келтириб дарак.\nПарча қоғоз, кичик бир қалам, Тун ўтади, яна чорбоғдан\nБошим узра порлайди чироқ. Кўтарилар саҳарги туман.\nТунда қанча хаёл, қанча куй, Мен-чи, аста чироқ сўндириб,\nМен берилиб қулоқ соламан. Отаётган тонгаи кутаман.\nРанг ахтариб шошиб қоламан. Кўзларимда эриб кетди тун,\nЁйилмоқда ёрқин жувон кун...\nЛола, Тушда юлдуз чўлин кечганман тоғда,\nЛола, Булут силсиласин ўтганман яёв.\nБутун коинот лола, Мен маслак йўлида умтилган чоғда\nКўзим қамашади, Бўлмаган мен кесиб ўтолмаган ғов.\nАкдим завқдан лол. Энди-чи? Лолани топтаса биров,\nЎнгирга тўкилган қизил шалола, Ё яшноқ бир гулни бўлса узмоқдай.\nПойимда бепоён ол гилам мисол — Ўйлайман:\nБоқаркан кўз каби тўлиқ зиё-ла Лола чўл улкан ёнокдай,\nЙўлим давом этмагим маҳол. Баҳордан ял ёниб лов-лов —\nЁшлик экан: Шу фусун,\nБосиб, Гўзаллик она тупроқда\nЯнчиб ўтганман, Беҳадик яшнасин,\nЛолалар ёниғин домига тушиб — Мен бўлай аёв!\nЁнига борибоқ, ёнлаб ўтганман, Завқимни чодирдай ёзай ардоғда,\nЎзгасин жилваси дилимда жўшиб. Узмоққа ҳеч кимда дил бермасин дов!\nЮлганман илдиз-ла қўшиб,\nҚучоғим тўлдириб кўзга суртганман.\nСалқин кўрпасига узала тушиб,\nҚуёшдан лоладай қўшиқ кутганман.\nБир дарахт турарди йўл чеккасида, Энди ел бўшликда кезар дарбадар,\nШамол урар эди уни муттасил. Танҳо қурбонининг қақшашин излаб...\nАввал кўк, сўнг заъфар-хазон тусида, Биламан, дарахтдай қуласам агар\nКўркини йўқотди... ҳамон урар ел. Менинг ҳаёт боғим қолмас ҳувиллаб.\nҚурғади, букчайди курашда танҳо,\nЗилол қонларидан қолмади зарра.\nШамол, шамол саваб қўймади аммо\nИлдиз-ла йиқилди охир бир зарбдан.\nЎғлим, сира бўлмайди уруш\nТўлишарми ўлкада баҳор,\nҚуёш кезар осмон кўксида.\nҚалдирғочлар қанотми қоқар,\nУндан соя лаби устида.\nМана, ўғлим лаби устида Ота бўлиб солдим мен йўлга,\nҚалдирғочнинг майин қаноти. Она бўлиб меҳримга олдим.\nЎспириним тоза кўксида, Мана, юртга ўғил ўстирган\nКунда ошар янги ҳис тоти. Бир давлатманд бой бўлиб қолдим.\nБўйи ошиб кетди бўйимдан, Қанча ишонч, умид бахш этар,\nБоса олар кўксига бошим. Ҳам Ватанга, ҳам менга бу дил,\nСевгим кўриб берган уйимда, Қоя каби ёнимдан чиқиб,\nЎсди менинг катта йўлдошим. Суян, — дейди, — кифтимга дадил.\nЮрак тўла шодлик, меҳр, бахт, Мен онаман, менинг юрагим\nУнинг кўзларига боқаман. Фарзандларим қувончига кон.\nНигоҳидай тиниқ ва ёрқин Дил орзиқар, баъзан тилагим\nОрзу тўлқинида оқаман. Ваҳималар ўраган замон.\nОрзулари қалбимга зийнат, Йўқ, урушнинг номи ҳам ўчсин,\nҲаётидир кўзим қораси. Менинг ўғлим керак ҳаётга.\nЎкинаман, баъзида фақат, Истамайман, унинг дудлари\nЁнида йўқ унинг отаси. Қўнсин лаби узра қанотга.\nУруш! Номинг ўчсин жаҳонда, Бас, бас, эзгу оналар қалби,\nҲамон битмас сен солган алам. Яшай олсин бехавф, бахт билан.\nСен туфайли кўп хонадонда Меҳнатимиз, ғазаб, севгимиз\nОта номли буюк шодлик кам. Тинчлик, дейди бутун халқ билан.\nЮлдинг ота демак бахтини, Кўкрак сути ва меҳнат билан\nЖуда мурғак гўдакларимдан, Биз жаҳонга берганмиз турмуш,\nЯхши ҳам бор шундай Ватани, Она қалби оёққа турса,\nДалда бўлди юракларимга. Ўғлим, сира бўлмайди уруш!\nНеварам қуюндай отилиб кириб, Нақ бобоси сиёқ зеҳндай тийрак,\nҚаламим тагидан қоғозни юлар. Кўкиш алангада ёнар сочу қош.\nДамда варрак ясаб кўкка учириб, Борлиғи эзгу бир ўт бўлса керак,\nИзидан қоп-қора кўзлари юрар. Томирларда қонмас, кезади қуёш.\nВаррак тортар шекил, мурғакни куч-ла, Дака варрак тиниқ зангори фазо\nОёқ тираб силтар дакани кибор. Тубига интилар, шўнғир нақ хаёл.\nАйрилиб қоғоздан, шеърдан ва хушдан Талпинган кўксингда, болакай, не бор,\nБоқаман варракбоз жонга бахтиёр. Сен иқболга, сенга не тутар иқбол?\nМеҳнат берган олтин шодликдай, Бу кучга танг қолиб офтоб,\nОтилиб тошади шалола. Ташлайди камалак ёйини.\nШовқини илҳомдан ёрлиқдай, Қулайди шалола сершитоб,\nЮракда кўтарар тарона. Ахтариб каналу сойини.\nҚайнайди ўзлигин йўқотиб, Югурар яшиндай, чақмоқдай,\nТўзитар осмонга кумуш чанг. Ахтарар канал, сой, наҳрни.\nҚирғоққа тўлқиндан тош отиб, Бахтиёр ёйилар қаймоқдай,\nГўё у эрк учун қилар жанг. Топганда ташналаб бағрини.\nБорлиқни тутади гулдурос, Нақ шундай:\nҲаммани чулғайди эзгулик. Умрни этиб боғ,\nҚишдан муз олгандай ўч, қасос Оқасан куй-нақрим, кўкракдан,\nҲаётбахш куч бўлиб кезгудек. Фарзандим, шеъргинам, бор тезроқ,\nМакон қур, энг тоза юракда...\nҲаёт китобимни бехос варақлаб, Мен ўтган умрга ачинмай қўйдим,\nМен ўтган умрга ачинмай қўйдим. Ҳеч кимда кўрмайин умримга ўхшаш:\nТабассум ўрнида кулдим чарақлаб, Суйдим,\nСуйиш керак бўлса — телбача суйдим. Эркаландим,\nКийганим ипакми, читми ё кимхоб, Айрилдим,\nЮрак бойлигидан қилмабсан парво. Куйдим,\nМени оғушлаган ҳаёт нақ офтоб, Иззат нима билдим,\nЯнги қўшиқ талаб бунда ҳар сабоҳ. Шу-да бир яшаш!\nУстоз Саодат Абдиева:\nЎзбек қизи – Зулфия\nЖаҳонга танилган, жаҳон тан олган\nЭътиқоди ҳақиқат, ҳақ бўлган инсон.\nМурғак ёшлигидан умрин сўнгича,\nНазмга садоқатла бағишлаган жон.\nЎзбек қизи –Зулфия элнинг фахридир,\nУнут бўлмас ҳар назми санъат сеҳридир.\nТонг билан шом аро, гоҳо тунда ҳам\nИжод денгизида эркин сузолди.\nТомчида акс этган қуёш мисоли,\nҲар шеърда офтобнинг тафтин беролди.\nСадоқат ва тоқат, фароғат, меҳнат\nПокдомон кўнглига келмади малол.\nБаҳорми, чиллами, кузми ёки қиш\nАжойиб назм бўлиб кўрсатди жамол.\nЎзбек қизи – Зулфия элнинг фахридир,\nҲижронда йиғлади, куйди ва енгди,\nЧунки имонида ирода бут эди.\nУмр фаслида-чи, бўлса ҳамки қиш,\nДилида доимо баҳор яшнади.\nЎрик гулларига айтди дил розин,\nНаздида товусдай товланди ҳар куз.\nЁзнинг оташида тоблаб қаламин,\nҚорнинг поклигига сайлади дур-сўз.\nБахтли онлар яйради, кулди,\nОёқдан чалса-да, ғаним бўронлар.\nҚалами изланиш ўтида ёнди,\nДилбар ҳаётни этиб баёнлар.\nДунёлар кезди у, дунёлар кўрди,\nОна юрт соғинчин жойлаб дилига.\nОсиё, Африка минбарларида\nШеъриятга айланиб кўчди дилига.\nГўё назм боғида бўлиб у – боғбон,\nТарбия этолди қанчалар ниҳол.\nВа ҳануз ардоқлар, эъзозлар номин,\nДориломон кунларда шогирдлар хушҳол.\nУстоз Мамура Абдухаликова\nМушоирада иштирок этиб, Зулфия шеърларини ёд ўқиган қизларга\nҳавасим келиб шоиранинг «Лобар қизларга» шеъридаги самимий сатр-\nларни ҳадя этмоқчиман:\nСалом менинг азиз дугоналарим,\nАзизим, лобарим, чеварим қизлар!\nЭй тоза қалбимнинг ошнолари,\nКуйларим илҳоми, севарим қизлар!...\nҲақиқатан ҳам, садоқатнинг рамзи бўлган: истеъдодли шоира, моҳир, таржимон, машҳур жамоат арбоби, суюкли ёр, қадрдон дўст, меҳрибон бувижон Зулфиянинг 100 йиллиги кенг нишонланмоқда. Ҳанузгача унинг\nқудратли овози, майин ва меҳр тўла қўшиқлари, тинчликка ва эркинликка ташна инсоннинг орзуларини ифодалаган ҳароратли шеърлари баланд янг-\nрамоқда. Бу мушоирада айнан шунинг гувоҳи бўлдик. Устозингиз Саодат-хонга ҳамда сизларга омад ёр бўлсин. Раҳмат!\nНомер материала: ДВ-016701


Португалия кембек уюштириб, иродали ғалабани қўлга киритди\n18 ноябрь, 2020, 02:44\nТеглар:Португалия | Хорватия | Миллатлар лигаси\nДиаш ва Ковачичда дубл\nУЕФА Миллатлар Лигаси 6-туридан ўрин олган Хорватия - Португалия учрашуви якунланди ва унда меҳмонлар қийинчилик билан ғалаба қозонди.\nЎйин португалларнинг устунлиги билан бошланди, бироқ биринчи бўлиб ҳисобни очиш мезбонларга насиб қилди. 29-дақиқада Матео Ковачич қанотдан бошланган ҳужумни гол билан якунлади. Жамоалар шу ҳисоб билан танаффусга йўл олишди.\nИккинчи таймда меҳмонлар босимни ошириб боришди. 51-дақиқада Марко Рог қизил карточка олиб, майдонни тарк этди. Бир киши кўп бўлиб қолган Португалия икки дақиқадан сўнг, ҳисобни тенглаштирди. Рубен Диаш Хорватия ҳимоясидаги палапартишликдан унумли фойдаланиб, дарвозани ишғол қилди. 60-дақиқада Фелиш Португалиянинг қарши ҳужумини гол билан якунлаб, жамоасини олдинга олиб чиқди. Беш дақиқадан кейин эса, Матео Ковачич жарима майдони ташқарисидан кучли зарба йўллаб, ҳисобни тенглаштирди. Ўйиннинг сўнгги дақиқасида Рубен Диаш дарвозабон хатосидан унумли фойдаланиб, очиқ қолган дарвозани ишғол қилди.\nШу тариқа, Миллатлар лигаси А3 гуруҳида Португалия 13 очко билан иккинчи ўринни эгаллади, Хорватия эса битта ғалаба билан учинчи поғонадан жой олди.\nМатео Ковачич 29', 65'\nЕвропа миллатлар лигаси. "А"-гуруҳи. 3 6-тур\nРубен Диаш 52', 90'\nЖуан Феликс 60'\nСтадион: Stadion Poljud 0 томошабин\nМатео Ковачич майдонни тарк этди, Тома Башич ўйинни давом эттиради.\nГООООООЛ! Рубен Диаш ғалаба тўпини киритмоқда.\nЙосип Юрановичга шифокорлар ёрдам кўрсатмоқда.\nСержиу Оливейранинг зарбаси ўхшамади.\nБугунги ўйинда биттагина офсайд қайд этилди.\nСейвлар бўйича хорватиялик дарвозабон олдинда 5:1\nТўпни эгаллаб туриш бўйича натижа 40:60.\nЗарбалар бўйича статистика 8:11\nНельсон Самеду тўпни ўзига бўйсундира олмади.\nМислав Оршич майдонга тушди, Никола Влашич захирага олинди.\nДеян Ловренга тиббий ёрдам кўрсатилмоқда.\nБернарду Силва беш метрдан дарвозани ишғол қила олмади.\nДанилу Перейра захирага олинди, Сержиу Оливейра ўйинни давом эттиради.\nПаулиньо майдонга тушди. Диогу Жота захирага олинди.\nТринкан ҳимоячиларни алдаб дарвоза томон зарба йўллади, бироқ зарбага аниқлик етишмади.\nЙосип Брекало ўнг қанотда тўпни эгаллаб олиб, қарама қарши томонга зарба йўллади, бироқ зарбага аниқлик етишмади.\nИван Перишичнинг зарбасига аниқлик етишмади.\nМариу Руй ўрнини Жоау Канселу эгаллади.\nЖоау Феликс майдонни тарк этди, Бернарду Силва унинг ўрнини эгаллади.\nТринканнинг узатмаси ҳимоячилар томонидан қайтарилди.\nЖуан Моутиньо бурчак тўпни ўйин қилиб давом эттирди.\nДиогу Жотанинг зарбаси ҳимоячиларга тегиб, йўналишини ўзгартирди.\nГОООООООООЛ! Матео Ковачич жарима майдони ташқарисидан кучли зарба йўллаб, ажойиб гол муаллифи бўлди.\nМарио Пашалич ўрнини Йосип Брекалога бўшатиб берди.\nТринкан бурчакдан тўпни ўйинга киритиб берди, бироқ португаллар хавфли вазият вужудга келтира олишмади.\nБарчаси жойида дея қайд этди хакам, гол ҳисобланди.\nДиого Жота қўли билан ўйнаган кўринади, гол бекор қилиниши мумкин.\nГООООООЛ! Жоау Фелиш жарима майдонида тўпни қабул қилиб олиб, бўш қолган дарвозани ишғол қилди.\nИван Перишич Нельсон Самедуга қўполлик ишлатди ва сариқ карточка билан огоҳлантирилди.\nМариу Руй узатиб берган узатмадан сўнг дарвозабон тўпни майдон ташқарисига чиқариб юборди.\nБурчакдан узатиб берилган пасдан сўнг Тринкан дарвозага зарба йўллади, бурчак тўпи.\nПортугалия бурчак тўпи ишлаб олди.\nКриштиану Роналду сариқ карточка билан огоҳлантирилди.\nГОООООООЛ! Рубен Диаш Рубен Семедунинг пасини гол билан якунлади.\nМарко Рог қизил карточка олиб, жамоадошларини қийин ахволда қолдириб кетмоқда.\nПортугалиянинг бурчак зарбаси хавфли тус олмади.\nКриштиану Роналду дарвоза томон ҳаракати ҳимоячи томонидан тўхтатилди.\nРубен Диаш юқорилатиб узатилган пасга боши билан зарба берди, бироз ноаниқ.\nБруно Фернандеш ўрнига Тринкан майдонга тушди.\nДиогу Жота қўлай имкониятни қўлдан чиқарди.\nКриштиану Роналду қанотдан тўпни қабул қилиб олиб, дарвоза томон йўллади, бироқ Доминик Ливакович тўпни эгаллаб олди.\nМарко Рог қўпол ўйнади.\nДанилу Перейра мезбонлар дарвозаси олдида юзага келган палапартишдан сўнг, дарвозага кучли зарба йўллади, дарвозабон сейв билан вазиятни қайтарди.\nЛука Модрич қўлига тўп тегди, португаллар жарима тўпи тепишади.\nЙосип Юранович қанотдан узатиб берилган пасни яқин масофадан боши билан дарвозага аниқ йўллай олмади.\nДиого Жота Криштиану Роналдудан қулай вазиятда тўпни қабул қилиб олди, бироқ у тўпга кучли зарба бера олмади.\nҲимоячилар бу сафар аниқ ўйнашди. Лука Модричнинг узатмаси қайтарилди.\nЛука Модричнинг бурчакдан узатиб берган пасидан сўнг жамоадоши дарвозага зарба йўллади. Руи Патрисиудан сейв.\nМодричнинг узатмасидн сўнг Брадарич тўпни жамодошларига узатиб берди, бироқ тўп ҳимоячига тегиб, майдонни тарк этди.\nДеян Ловрен йиқитилди. Хорватлар жарима зарбаси тепишади.\nГОООООЛ! Матео Ковачич қанотдан узатилган пасни дарвозага йўллади, Руи Патрисиу тўпни қайтарди, бироқ тўп Ковачичга бориб тушди ва у бу сафар адашмади.\nМодрчининг узатмасини ҳимоячилар қайтаришди, қайтган тўпга эса меҳмонлар футболчиси зарба берди, бироқ дарвозабон тўпни эгаллаб олди.\nМеҳмонлар бурчак тўпи тепиш имкониятига эга бўлишди.\nМариу Руйнинг бурчакдан узатган паси ноаниқ бўлди.\nБруно Фернандешнинг узатмасини хорватиялик футболчи майдон ташқарисига чиқариб юборди.\nМарко Рог сариқ карточка билан огоҳлантирилди.\nМариу Руй Лука Модрични йиқитди, ҳакам ўйин қоидаси бузилганини таъкидлади.\nКриштиану Роналду боши билан дарвозага зарба йўллади, бироқ зарба кўнгилдагидек чиқмади.\nХорватияликлар тўпни ўзида ушлаб туришибди.\nКриштиану Роналду ҳимоячиларни ортда қолдиришга уриниб кўрди, бироқ ҳимоячилардан бири унга халақит қилди.\nМариу Руйнинг узатмасини ҳимоячилар узоқлаштиришди.\nМариу Руйнинг бурчакдан узатган пасини ҳимоячилар майдон ташқарисига чиқариб юборди.\nЖуан Моутиньонинг узатмасини ҳимоячилар қайтаришди.\nМарио Пашалич рақибига нисбатан қўпол муомилади бўлди.\nКриштиану Роналду дриблинг уюштириб кўрмоқчи бўлди, аммо тўпни ўзига бўйсундира олмади.\nЛука Модрич рақибини йиқитди, ҳакам оғзаки огоҳлантириш билан чекланди.\nЛука Модрич бурчак тўпини ўзига яқин турган жамоадошига узатиб берди.\nЙосип Юранович тўпни жарима майдонига узатиб берди, ҳимоячилар тўпни қайтаришди. Ўйиндаги биринчи бурчак тўпи.\nНикола Влашич рақибига қўполлик ишлатди.\nАссалому алейкум қадрли футбол мухлислари, матнли трансляциямизга ҳуш келибсиз.


Google Android-қурилмаларда 74 фоиз паролни четлаб ўта олиши мумкин\n23:41 / 23.11.2015\nНью-Йорк округ прокурори томонидан тайёрланган ҳужжатга кўра, Android’нинг эски версиясидан фойдаланувчиларнинг 74,1 фоизи Google компанияси томонидан паролни четлаб ўтган ҳолда очилиши мумкин. Бу ҳақда TheNextWeb маълум қилди.\nAndroid’нинг эски версиясида ишловчи қурилмаларнинг ичидаги барча маълумотлар суд сўрови билан терговчиларга тақдим қилиниши мумкин. Полицияга Android 5.0 ва ундан юқори версияларда ишловчи рақамли ташувчининг тўлиқ шифрланиши тўсқинлик қилиши мумкин. Бундай қурилмаларнинг миқдори 26 фоизни ташкил қилади.\n“Суд экспертлари суд экспертизасининг турли услубларидан фойдаланиб, бундай қурилмалардаги паролларни четлаб ўтишлари мумкин. Android’нинг баъзи бошқа турларида агар тинтув учун рухсат бўлса, буни Google қилади ва шу билан ҳуқуқ-тартибот муассасаларига бундай қурилмалардан маълумотларни олишда ёрдам беради”, дейилмоқда ҳисоботда.\niOS 8 ва ундан юқори версияларда маълумотларнинг тўлиқ шифрланиши бошидан ёқиқ бўлади, шунинг учун Apple компанияси бу қурилмалардаги паролларни четлаб ўтолмайди.


Челябинск вилояти делегацияси май ойида Ўзбекистонга амалга оширилган ташрифи натижалари ҳақида вилоят губернатори Борис Дубровский Петербург ... иқтисодий форумда сўзлаб берган. Бу ҳақда «Спутник» ёзмоқда. Челябинск вилояти губернатори Борис Дубровский бошчилигида делегация 15-19 ...\nФедерациясининг Челябинск вилояти губернатори Борис Дубровский ўз делегация аъзолари билан Тошкент шаҳар ҳокимлиги қабулида бўлишди. Меҳмонлар икки томонлама ... ҳамкорлик қилиш таклифини билдиришди. Шунингдек, Маърифат марказида Челябинск вилояти Губернатори ҳамда Тошкент шаҳар ҳокими ўртасида ўзаро ...


Шавкат Мирзиёев андижонликларнинг яшаш шароитларини кўздан кечирди – Газета.uz\nШавкат Мирзиёев «Мустақилликнинг 27 йиллиги» маҳалласидаги «Ферузбек текс» МЧЖ, «Келажак болажонлари» МТМ ва маданият маркази фаолияти билан танишди.\nLotinchada 16 май 2019, 21:58 Сиёсат\nАндижон вилоятига сафар қилган президент Шавкат Мирзиёев «Мустақилликнинг 27 йиллиги» маҳалласида амалга оширилган бунёдкорлик ишлари билан танишди. Дилфуза Ҳожиматова хонадонида бўлиб, оиланинг яшаш шароитлари, фарзандлари тарбияси билан қизиқди. Бу ҳақда президент матбуот хизмати хабар берди.\nШавкат Мирзиёев Андижон вилоятига аввалги ташрифида аҳолининг маиший шароитларини яхшилаш, кўп қаватли уй-жойлар барпо этиш бўйича топшириқлар берган эди. Шунга мувофиқ Андижон шаҳрига яқин Хўжаобод тумани Хидирша массивидан 54 гектар ер ажратилиб, икки сотихли 220 та уй, оилавий поликлиника, болалар боғчаси, маҳалла гузари, маданият маркази, кутубхона, гўзаллик салони, савдо ва маиший хизмат кўрсатиш шохобчалари, тикувчилик корхонаси қурилди. Маҳаллага «Мустақилликнинг 27 йиллиги» деб ном берилди.\nПрезидент корхонада тайёрланаётган кийимлар намуналарини кўздан кечирди, ишчи хотин-қизлар билан суҳбатлашди.\nШу ерда Андижон шаҳри Бош режаси асосида амалга ошириладиган лойиҳалар, 2019−2020 йилларда 150 та кўп қаватли уй ва таунхаус типидаги коттежлар қуришга оид таклифлар ҳақида маълумот берилди.\nПрезидент уйларни одамларга маъқул тарзда ва керакли миқдорда лойиҳалаштириш, бинолар билан бирга коммуникация тармоқлари ҳам ўтказишзарурлигини таъкидлади. Уйларни энергия ва ичимлик суви билан таъминлайдиган инновацион ускуналарни кенг қўллаш бўйича топшириқлар берилди.\nМаданият марказида чолғисоз уста Абдумалик Мадраимов Шавкат Мирзиёевнинг ҳар бир уйда дўмбира бўлиши керак, деган ташаббусига мувофиқ олиб бораётган ишлари ҳақида сўзлаб берди.